**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Οκτωβρίου 2022, ημέρα Τρίτη και ώρα 13.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν. 2776/1999».

Στη συνεδρίαση παρέστησαν ο Υπουργός Προστασίας του Πολίτη, κ. Παναγιώτης Θεοδωρικάκος, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλησπέρα σας. Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν. 2776/1999».

Η πρότασή μας για τις επόμενες συνεδριάσεις είναι αύριο, Τετάρτη, 19 Οκτωβρίου και ώρα 13:00 να έχουμε την ακρόαση των φορέων και ακολούθως στις 16:00 συζήτηση επί των άρθρων. Τέλος, Δευτέρα, 24 Οκτωβρίου και ώρα 13:00 η τέταρτη συνεδρίαση με τη δεύτερη ανάγνωση του νομοσχεδίου.

Να προχωρήσουμε τώρα στις προτάσεις των φορέων για να τους καλέσουμε για την αυριανή συνεδρίαση.

Τον λόγο έχει ο κύριος Καραγκούνης.

**ΚΩΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Οι φορείς τους οποίους προτείνουμε είναι η Ομοσπονδία Σωφρονιστικών Υπαλλήλων Ελλάδος, η Πανελλήνια Ομοσπονδία Υπαλλήλων Υπηρεσίας Εξωτερικής Φρούρησης, η Ένωση Δικαστών και Εισαγγελέων, η Ένωση Εισαγγελέων Ελλάδος, η Ολομέλεια Δικηγορικών Συλλόγων, η Ένωση Ποινικολόγων Ελλάδος, το Ινστιτούτο Ευρωπαϊκού και Διεθνούς Ποινικού Δικαίου και η ΕΠΑΝΟΔΟΣ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Καραγκούνη, θα θέλαμε και γραπτώς την πρότασή σας με την ιεράρχηση που εσείς κρίνετε σκόπιμη, προκειμένου να καταλήξουμε στους φορείς που κατά τον Κανονισμό μπορούμε να καλέσουμε.

Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ(Εισηγητής της Μειοψηφίας):** Ναι, κύριε Πρόεδρε. Η Ελληνική Ένωση για τα Δικαιώματα του Ανθρώπου, η Εθνική Επιτροπή για τα Δικαιώματα του Ανθρώπου, στα υπόλοιπα έχω καλυφθεί από την πρόταση του συναδέλφου της πλειοψηφίας. Η Ομοσπονδία των Σωφρονιστικών Υπαλλήλων, η Ομοσπονδία των Εξωτερικών Φρουρών, η Ένωση Ελλήνων Ποινικολόγων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Εν μέρει, έχω καλυφθεί από τους συνάδελφους. Θα ήθελα να προσθέσω την Υπηρεσία Επιμελητών Κοινωνικής Αρωγής Αθήνας, τον Συνήγορο του Πολίτη και έναν εκπρόσωπο του Νομικού Συμβουλίου του Κράτους.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Καλύφθηκα από τους συναδέλφους.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Καλυφθήκαμε, κύριε Πρόεδρε.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, ξέχασα κάτι,τον Σύλλογο Κοινωνικών Λειτουργών Ελλάδας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα παρακαλούσα και γραπτώς να τα έχουμε, κύριε Καμίνη, όπως και του κυρίου Ξανθόπουλου.

Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜεΡΑ25):** Έχω καλυφθεί, κύριε Πρόεδρε, αλλά ήθελα να προσθέσω τον Σύλλογο Συμπαράστασης Κρατουμένων «Ο Ονήσιμος».

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, Βουλευτής Αιτωλίας και Ακαρνανίας της Νέας Δημοκρατίας, ο κ. Κωνσταντίνος Καραγκούνης.

**ΚΩΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Κυρίες και κύριοι συνάδελφοι, συζητάμε ένα εξαιρετικά σημαντικό νομοθέτημα, βέβαια, πάντα, οι αλλαγές στον Σωφρονιστικό Κώδικα είναι σημαντικές και νομίζω ότι, με καλή διάθεση και με τη συμβολή όλων των κομμάτων, θα μπορούσαμε να καταλήξουμε σε όσο το δυνατόν μια κοινή συνισταμένη και μακάρι να υπάρξει ένα μίνιμουμ συναίνεσης για αυτό το νομοσχέδιο. Δεν σας κρύβω ότι με τη δική μου ιδιότητα σήμερα, και ως Εισηγητής αυτού του νομοσχεδίου και ως Πρόεδρος της Ειδικής Μόνιμης Επιτροπής Σωφρονιστικού Συστήματος, είμαι ιδιαίτερα ευτυχής που θα συζητήσουμε για το νομοσχέδιο αυτό και ελπίζω και θεωρώ σε ένα πνεύμα δημιουργικού διαλόγου, όπου μπορούμε και μακάρι να υπάρξουν ακόμα περισσότερες συγκλίσεις στις ειδικότερες διατάξεις που θα είναι το νομοσχέδιο.

Κύριε Πρόεδρε, οφείλω να το καταθέσω στην Επιτροπή αυτή ότι, μετά από πρόταση των συναδέλφων της Αντιπολίτευσης, κυρίως από όλες τις παρατάξεις και του κ. Λάππα και του κυρίου Καμίνη που είναι εδώ, αλλά και όλων των συναδέλφων, ήδη η Επιτροπή Σωφρονιστικού Συστήματος έχει συνεδριάσει για το σημερινό νομοθέτημα. Ήταν μια πολύ παραγωγική συζήτηση, όπου ακούστηκαν πολύ ενδιαφέρουσες και στοχευμένες τοποθετήσεις από όλες τις παρατάξεις - και αυτό θέλω να το καταθέσω.

Προφανώς, σε κάποια σημεία, έχουμε κάποιες διαφορετικές προσεγγίσεις, αλλά νομίζω ότι όλοι στην Επιτροπή και στη συζήτηση αυτή προσήλθαμε με πολύ καλή προαίρεση. Και γι’ αυτό κάποιες από τις παρατηρήσεις, τις οποίες ανέδειξαν οι καλοί συνάδελφοι στην Επιτροπή Σωφρονιστικού Συστήματος, έχουν ήδη γίνει αποδεκτές και έχουν εισαχθεί στο νομοσχέδιο.

Γι’ αυτό, οφείλω να ευχαριστήσω και τον Υπουργό και τον Υφυπουργό που συμφώνησαν, ώστε να υπάρξει αυτή ειδική συνεδρίαση, τον Γενικό Γραμματέα Αντεγκληματικής Πολιτικής που ήταν σε αυτή τη συνεδρίαση και απάντησε στις ερωτήσεις όλων των συναδέλφων και, βεβαίως, αποδέχτηκε εν τω συνόλω, σε συνεννόηση πάντα και συμφωνία με τους Υπουργούς, κάποιες προταθείσες αλλαγές. Και, βεβαίως, οφείλω να δώσω συγχαρητήρια και στους εξαίρετους εισαγγελείς, οι οποίοι φρόντισαν την επιμέλεια αυτών των διατάξεων και να εισαχθούν στο νομοθέτημα.

Θεωρώ ότι και σε αυτή την Επιτροπή θα γίνει μια εξίσου δημιουργική συζήτηση επί του νομοσχεδίου και ας ελπίσουμε ότι, πριν την εισαγωγή στην Ολομέλεια, θα συμφωνήσουμε τελικά και σε άλλες αλλαγές που πιθανόν να προτείνουν και όλες οι παρατάξεις, κάτι που θα το δούμε βεβαίως και εξειδικευμένα. Μακάρι να μπορέσουμε να πετύχουμε αυτό που είπα και πριν, ένα ελάχιστο πλαίσιο συναίνεσης, ώστε να ψηφιστεί αυτό το νομοσχέδιο από περισσότερα κόμματα.

Τώρα, επειδή θα αναλύσουμε τα άρθρα και τις διατάξεις διεξοδικά στις επόμενες συνεδριάσεις, επιτρέψτε μου, μέσα από μια γρήγορη επισήμανση κάποιων άρθρων, κάποιων διατάξεων του νομοσχεδίου, να θέσω ενώπιόν σας τη βασική φιλοσοφία αυτού του νομοθετήματος, την αναγκαιότητά του και βεβαίως τις κεντρικές του στοχεύσεις.

Τι θέλει, λοιπόν, να πετύχει ο νομοθέτης με τον νέο Σωφρονιστικό Κώδικα; Τον εκσυγχρονισμό των διατάξεων που προβλέπουν τις συνθήκες κράτησης και τα δικαιώματα των κρατουμένων, τη βελτίωση των συνθηκών κράτησης, την εναρμόνιση με τις επιταγές της Ευρωπαϊκής νομοθεσίας και τη νομολογία του Ευρωπαϊκού Δικαστηρίου Δικαιωμάτων του Ανθρώπου, την απαγόρευση κάθε δυσμενούς διακριτικής μεταχείρισης των κρατουμένων, την επίτευξη των σωφρονιστικών σκοπών της ποινής, την κοινωνική αποκατάσταση και την επαγγελματική απορρόφηση των αποφυλακισθέντων, τον διαχωρισμό των Σωφρονιστικών Καταστημάτων, ανάλογα με το είδος και τη βαρύτητα των αδικημάτων, τον εξορθολογισμό των διατάξεων που αφορούν τις προϋποθέσεις μεταγωγής σε Ειδικά Καταστήματα, τις προϋποθέσεις χορήγησης του ευεργετήματος τακτικών ή εκπαιδευτικών αδειών και βεβαίως εναλλακτικών τρόπων έκτισης της ποινής σε αντιστοιχία και με την προβλεπόμενη διαβάθμιση της βαρύτητας των εγκλημάτων για τη θεμελίωση των προϋποθέσεων της «υφ’ όρων απόλυσης» στον νέο Ποινικό Κώδικα. Την επικαιροποίηση των αναφορών μεταξύ άλλων στην αρμοδιότητα της Γενικής Γραμματείας Αντεγκληματικής Πολιτικής, η οποία, ως γνωστόν, έχει μεταφερθεί από το Υπουργείο Δικαιοσύνης στο Υπουργείο Προστασίας του Πολίτη και τη λήψη μέριμνας μέσω της ενίσχυσης των αρμόδιων φορέων για την κοινωνική επανένταξη και επαγγελματική αποκατάσταση των αποφυλακισμένων.

Επιτρέψτε μου, κυρίες και κύριοι συνάδελφοι, να εξειδικεύσω ακόμη περισσότερο, μέσα από αυτό το πνεύμα που σας είπα, να γίνει μια αναφορά στα άρθρα, ώστε να προσπαθήσω να περάσω και το γενικό πνεύμα και να εξειδικεύσω βεβαίως τις νέες πολιτικές που φέρνει αυτό το νομοσχέδιο. Θα το κάνω, λοιπόν, υπό μορφή κάποιων παρατηρήσεων.

Η πρώτη παρατήρηση έχει να κάνει με την ισότητα στα δικαιώματα και στον τρόπο διαβίωσης των κρατουμένων εντός των Σωφρονιστικών Καταστημάτων, με παράλληλη απαγόρευση κάθε δυσμενούς διακριτικής μεταχείρισης των κρατουμένων. Και αναφέρομαι, βέβαια, στο άρθρο 5, με το οποίο διευρύνεται το περιεχόμενο της ρύθμισης και εναρμονίζεται με το άρθρο 82 του Ποινικού Κώδικα, πράγμα το οποίο νομίζω γίνεται πολύ σωστά από το νομοσχέδιο. Απλά θα ήθελα να το υπομνήσω, κύριε Υπουργέ, ότι ο ίδιος ο Κώδικας αναγκαστικά για να επιτευχθεί η ζητούμενη ισότητα των κρατουμένων ρυθμίζει τις ιδιαιτερότητες που υπάρχουν μεταξύ ανδρών και γυναικών.

Αναφέρομαι ειδικά στις γυναίκες, όπου επιφυλάσσει ειδικότερες ρυθμίσεις εξατομικευμένες, αναλόγως των ιδιαίτερων αναγκών τους, όπως για παράδειγμα η μητρότητα, ώστε να επιτευχθεί το μείζον, δηλαδή ισότητα. Οπότε, η ιδιαίτερη μεταχείριση των γυναικών δεν αποτελεί ανισότητα έναντι των ανδρών κρατουμένων, αλλά επιτυγχάνει τη ζητούμενη ισότητα.

Και το λέω αυτό, γιατί στο άρθρο 3 του τροποποιούμενου Σωφρονιστικού Κώδικα, ο παλαιός, δηλαδή, Κώδικας, δεν έκανε αναφορά σε απαγόρευση διακριτικής μεταχείρισης ως προς το φύλο. Αυτό, βεβαίως, για να μην υπάρξουν και παρανοήσεις, το είπαμε και στην Επιτροπή Σωφρονιστικού Συστήματος, ως προς τις ιδιαίτερες ανάγκες της γυναίκας και τις μητέρας κρατούμενης. Σε αυτή τη λογική, στον νέο Σωφρονιστικό Κώδικα προστίθεται και η κατηγορία των νεαρών κρατουμένων, για τους οποίους ο Κώδικας επιφυλάσσει ιδιαίτερες ρυθμίσεις.

Δεύτερη παρατήρηση. Αφορά την εναρμόνιση των διατάξεων, αυτό που είπα και πριν, του Σωφρονιστικού Κώδικα με τις επιταγές της Ευρωπαϊκής νομοθεσίας και της νομολογίας του ΕΔΔΑ, με τη θέσπιση ενδίκου βοηθήματος των κρατουμένων αναφορικά με τις συνθήκες κράτησής τους. Καταλαβαίνω ότι θα γίνει διεξοδική κουβέντα και συζήτηση για το άρθρο αυτό, το έχουμε συζητήσει πολλές φορές στην Επιτροπή μας, το έχουμε αναδείξει ως αναγκαιότητα και όπως όλοι γνωρίζουμε πολύ καλά, η εισαγωγή αυτού του άρθρου έρχεται να καλύψει ένα κενό στην ελληνική νομοθεσία, το οποίο δυστυχώς οδηγούσε το Ευρωπαϊκό Δικαστήριο Δικαιωμάτων του Ανθρώπου στη διαπίστωση της παραβίασης του άρθρου 3 της ΕΣΔΑ.

Είναι πολλές όντως οι υποθέσεις, Σιχ και άλλοι κατά Ελλάδος, Παπακωνσταντίνου κατά Ελλάδος, υπόθεση Ε.Μ. κατά Ελλάδος και λοιπά. Οπότε, σωστά, κ. Υπουργέ, προστίθεται το άρθρο 6Α και εισάγεται το ένδικο βοήθημα, σύμφωνα άλλωστε και με τον σκοπό - και αυτό φυσικά οφείλω να το καταθέσω - που ορίζεται στο άρθρο 2 περί σεβασμού της ανθρώπινης αξιοπρέπειας και της μεταχείρισης των κρατουμένων.

Τρίτη παρατήρηση. Προϋποθέσεις μεταγωγής σε ειδικά καταστήματα και διευκόλυνση μεταγωγής των κρατουμένων σε αγροτικά καταστήματα. Αναφέρομαι στο άρθρο 10. Πολύ σωστή, η προσθήκη, κυρίες και κύριοι συνάδελφοι. Προβλέπεται η δυνατότητα της Κ.Ε.Μ. να εξετάζει αιτήματα μεταγωγής κρατουμένων, κατά προτεραιότητα, για σοβαρούς λόγους υγείας, οικογενειακούς, εύρυθμης λειτουργίας του καταστήματος και σχετικούς με εκτέλεση ευρωπαϊκών ενταλμάτων σύλληψης λόγω του υπερπληθυσμού των σωφρονιστικών καταστημάτων. Θεωρώ λοιπόν ότι είναι μια εξίσου σημαντική προσθήκη και το ότι δίδεται για πρώτη φορά η δυνατότητα στην Κ.Ε.Μ. να επικοινωνεί με κρατούμενο κατά τη διάρκεια της συνεδρίασης, μέσω βιντεοκλήσης, ώστε να δοθούν από τον ίδιο, εφόσον επιθυμεί, τυχόν διευκρινίσεις ή να διατυπωθούν απόψεις προς την Επιτροπή.

Τέταρτη παρατήρηση. Η προστασία της ανηλικότητας και της μητρότητας των κρατουμένων γυναικών και αναφέρομαι στο άρθρο 13 που επαναπροσδιορίζεται το κατώτατο όριο ηλικίας των νεαρών κρατουμένων από το 13ο στο 15ο έτος και δημιουργούνται σωφρονιστικά καταστήματα νεαρών κρατουμένων ή αυτοτελή τμήματα κράτησης χωρίς επικοινωνία με άλλα συγκροτήματα κράτησης ανηλίκων, μαζί, βεβαίως και με κάποιες άλλες ρυθμίσεις που έχει το άρθρο, όπως και το άρθρο 14 και σημειώνω την πρόβλεψη ότι οι μητέρες κρατούμενες που έχουν μαζί τα παιδιά τους, μέχρι την ηλικία των τριών ετών, διαβιούν χωριστά, σε ειδικό χώρο ή τμήμα του σωφρονιστικού καταστήματος. Ήδη ιδρύονται βρεφονηπιακοί σταθμοί, νοσοκομειακή και ψυχιατρική περίθαλψη των γυναικών. Προβλέπεται η επικοινωνία των κρατουμένων με το κοινωνικό τους περιβάλλον, με τη χρήση ηλεκτρονικών μέσων και αυτό είναι πολύ σημαντικό, άρθρο 46, όπου έγινε αυτή η προσθήκη.

Πέμπτη παρατήρηση. Διαχωρισμός των σωφρονιστικών καταστημάτων ανάλογα με το είδος και τη βαρύτητα των αδικημάτων, άρθρα 17, 18, 19 και 20 και επίσης, αυτό, κύριε Υπουργέ, να υπομνήσω ιδιαίτερα το άρθρο 20 και την πρακτική εφαρμογή του και κυρίως μέχρι όλα όσα προβλέπει αυτό το άρθρο να ολοκληρωθούν, τη δυνατότητα πρόβλεψης σε κρατούμενους υποδίκους, να γίνει ένας πρόσθετος διαχωρισμός, το έχουμε συζητήσει, το ζητήσαμε και στην Επιτροπή, σύμφωνα με τα εγκλήματα, τουλάχιστον, σε καταστήματα που έχουν αυτή τη δυνατότητα, γνωρίζετε τα λεγόμενα ακτινωτά καταστήματα, μέχρι να ολοκληρωθεί πλήρως η εφαρμογή του άρθρου. Ξέρω ότι οι σωφρονιστικοί υπάλληλοι προσπαθούν να βρουν πρακτικές λύσεις και αυτό γίνεται βεβαίως μέσα στα σωφρονιστικά καταστήματα, αλλά να δούμε μήπως μπορεί να προβλεφθεί κάτι πιο εξειδικευμένο.

Έκτη παρατήρηση- και αυτή είναι πολύ σημαντική και ξέρω ότι το Υπουργείο έχει δώσει ιδιαίτερη βαρύτητα σε αυτό και αποτέλεσε και αντικείμενο των συνεδριάσεών μας στην Επιτροπή Σωφρονιστικού Συστήματος, αναβάθμιση των συνθηκών υγειονομικής περίθαλψης, με σύγχρονες τεχνολογικές μεθόδους, τηλεϊατρική και βελτίωση της ποιότητας διατροφής των κρατουμένων, άρθρα 28, 29, 30, 31 και 32. Ειδικά για την τηλεϊατρική, γνωρίζω ότι αποτελεί προτεραιότητα για το Υπουργείο και είναι πολύ σημαντική η πρόβλεψη, θα μας τα πει και ο κ. Υπουργός προφανώς, πιο μετά, που πρόλαβε να εισάγει ως ρύθμιση, γιατί ετέθη το θέμα και αμέσως και η επιστημονική ομάδα, αλλά και οι εισαγγελείς πρόλαβαν να το εντάξουν ως ρύθμιση στο νομοθέτημα. Θεωρώ επίσης εξαιρετικά - θα αναφερθεί, φαντάζομαι και ο κ. Υπουργός, για το άρθρο 28, τη ρύθμιση για τα οδοντιατρεία. Προβλέπεται η λειτουργία οδοντιατρικού τμήματος, με τη στελέχωση από μόνιμο κατ’ επίσκεψη οδοντίατρο. Οπότε πέραν των όσων βεβαίως λειτουργούν στα σωφρονιστικά καταστήματα, νομίζω ότι είναι μια πολύ σωστή πρόβλεψη, το ήθελαν οι κρατούμενοι, το θέλανε και οι σωφρονιστικοί υπάλληλοι, όλοι και το ζητούσαν μετ’ επιτάσεων, οπότε είναι σημαντική αυτή η πρόβλεψη.

Έβδομη παρατήρηση. Εξομάλυνση του τρόπου ευεργετικού υπολογισμού εργασίας, εκπαίδευσης και συμμετοχής σε θεραπευτικά προγράμματα απεξάρτησης. Νομίζω αυτή την πρόταση, επίσης, την έχουμε συζητήσει αρκετά και στη δική μας Επιτροπή, στις συνεδριάσεις, αλλά βεβαίως και προχθές που κάναμε την ειδική αυτή συζήτηση. Έγινε ειδική αναφορά από πάρα πολλούς Βουλευτές της Αντιπολίτευσης και γενικά πολλούς Βουλευτές, νομίζω, ιδιαίτερα ο κύριος Λάππας το είχε αναλύσει, ο οποίος, βεβαίως πρότεινε και συγκεκριμένη αλλαγή στη διάταξη και βεβαίως και σε αυτή την πρόταση του Υπουργείου ανταποκρίθηκε. Στο άρθρο 42, λοιπόν, του νομοσχεδίου εξορθολογίζονται οι περιπτώσεις δικαιούμενων ευεργετικού υπολογισμού, λόγω συμμετοχής σε τομείς εκπαίδευσης, εργασίας ή σε θεραπευτικά προγράμματα απεξάρτησης τοξικομανών και προσδιορίζεται το ακριβές μέτρο του ευεργετικού υπολογισμού ανά κατηγορία και ειδικότερα αυτό το οποίο επροτάθη, ορίζει τον υπολογισμό δύο επιπλέον ημερών εκτιόμενης ποινής για τους κρατούμενους σε αγροτικό σωφρονιστικό κατάστημα ή σε κατάστημα ανηλίκων ή στην Κεντρική Αποθήκη Υλικού Φυλακών. Οπότε και σε αυτό το πεδίο υπήρξε ανταπόκριση από το Υπουργείο, οφείλω να το καταθέσω.

Όγδοη παρατήρηση. Εξορθολογισμός των προϋποθέσεων χορήγησης του ευεργετήματος τακτικών εκπαιδευτικών και έκτακτων αδειών. Επίσης πολύ σημαντικό άρθρο, άρθρο 50, όπου εξορθολογίζονται οι προϋποθέσεις χορήγησης τακτικών αδειών και προβλέπεται ο διαχωρισμός των αδικημάτων ανάλογα με την επικινδυνότητα και τη βαρύτητά τους. Και στο άρθρο 51 αυξάνεται η διάρκεια των τακτικών αδειών και στο άρθρο 52 προβλέπεται υπέρβαση της χορηγηθείσας έκτακτης άδειας από 24 σε 48 ώρες και προκειμένου, βεβαίως, να απαλειφθούν αυτές οι πολύ εξαιρετικές περιπτώσεις, όντως, να υπάρχει ένα έκτακτο γεγονός, όπως η κηδεία συγγενικού προσώπου, οπότε να έχουν τη δυνατότητα, λόγω και μεγάλης χιλιομετρικής απόστασης, πολλές φορές, από το κατάστημα κράτησης, να μπορούν να παρευρεθούν σε τέτοια σημαντικά, όπως καταλαβαίνουμε, εξαιρετικά γεγονότα. Οπότε σωστά παρέχεται αυτή η δυνατότητα στο άρθρο 52.

Και να κλείσω με μια τελευταία παρατήρηση, την 9η παρατήρηση και βεβαίως, είναι για μένα το πιο σημαντικό κομμάτι, στο οποίο πρέπει να γίνει ίσως και περισσότερη εξειδικευμένη δουλειά, ανάλογα και με τα μέσα που έχουμε, κύριε Υπουργέ και αυτό αφορά την κοινωνική επανένταξη- κύριε Γενικέ Γραμματέα και εσείς τα γνωρίζετε πολύ καλά τα θέματα - την επαγγελματική αποκατάσταση των αποφυλακισθέντων και λήψη ειδικής μέριμνας για τους νεαρούς κρατούμενους. Υπάρχουν συγκεκριμένα άρθρα, όπως το άρθρο 65, όπου προβλέπεται η κατ’ εξαίρεση παραμονή και φιλοξενία των ανήλικων και νεαρών κρατουμένων σε ειδικά διαμορφωμένο χώρο, εκτός του χώρου κράτησης του σωφρονιστικού καταστήματος, μέχρι και την επόμενη μέρα της απόλυσής τους.

Στο άρθρο 68, που προβλέπεται η υποχρέωση της Πολιτείας να μεριμνά για την ομαλή επάνοδο και προσαρμογή όλων των κρατουμένων, χωρίς διακρίσεις, σε εναρμόνιση βεβαίως προς τις διατάξεις του Ε.Σ.Δ.Α. (Ευρωπαϊκή Σύμβαση Δικαιωμάτων του Ανθρώπου). Βεβαίως, αυτά τα άρθρα είναι πολύ σημαντικά και είναι σημαντικό που θεσμοθετούνται και εδώ μένει να δούμε, ποιες πολιτικές πρέπει να εφαρμόσουμε, ποιους προϋπολογισμούς πρέπει να βρούμε, τι δομές πρέπει να δημιουργήσουμε, ώστε αυτό να λάβει σάρκα και οστά. Σας το λέω σαν ένας άνθρωπος που έχω υπηρετήσει στο συγκεκριμένο Υπουργείο και το μεγάλο πρόβλημα έχει να κάνει με την επανένταξη, γιατί, δυστυχώς, το 60%-65% των ανθρώπων που εκτίουν μια ποινή επανέρχονται στις φυλακές και αυτός είναι ο μέσος ευρωπαϊκός όρος, δεν έχουμε εμείς κάποια πρωτοτυπία. Αυτός είναι ο μέσος ευρωπαϊκός όρος. Οπότε, εδώ το ζήτημα της επανένταξης πρέπει να μας απασχολήσει ιδιαίτερα, γίνονται προσπάθειες και στο ζήτημα της επαγγελματικής αποκατάστασης την επόμενη μέρα. Ξέρω ότι οι προϋπολογισμοί είναι δύσκολοι για τα Υπουργεία, το γνωρίζω, πάντα υπήρχε αυτό το πρόβλημα, αλλά αξίζει να επενδύσουμε προς αυτή την κατεύθυνση. Δηλαδή, να υπάρξουν πολύ συγκεκριμένα κονδύλια, ώστε να κάνουμε πράξη και να εφαρμόσουμε αυτές τις πολιτικές που πολύ σωστά τις έχετε εντοπίσει και τις έχετε θεσμοθετήσει.

Παράγραφος 2, γίνεται αναφορά στους σκοπούς της «ΕΠΑΝΟΔΟΣ», με πρόβλεψη για πρώτη φορά συμμετοχής και αυτό είναι πολύ σημαντικό. Πρώτη φορά συμμετοχή του Προέδρου της «ΕΠΑΝΟΔΟΣ» στο Κεντρικό Επιστημονικό Συμβούλιο των Φυλακών- στο άρθρο 9 του νομοσχεδίου- και τέλος, σε συνάρτηση με αυτά που έλεγα και πριν, η προτεινόμενη ρύθμιση του άρθρου 69 που γίνεται αναφορά στις Κοινωνικές Συνεταιριστικές Επιχειρήσεις, οι μονάδες που λειτουργούν υπό την εποπτεία της Πολιτείας και σκοπό έχουν την ένταξη στην οικονομική και κοινωνική ζωή των ατόμων που ανήκουν σε αυτές τις ειδικές ομάδες πληθυσμού που βεβαίως εκεί συγκαταλέγονται με την προσθήκη στο άρθρο και οι αποφυλακισμένοι και νομίζω ότι είναι και η ουσία.

Κυρίες και κύριοι συνάδελφοι, προσπάθησα με τις αναφορές μου στα άρθρα να αναδείξω κάποιες από τις βασικές προβλέψεις και στοχεύσεις του νομοσχεδίου. Προφανώς αυτά θα τα συζητήσουμε στην Επιτροπή και στην κατ’ άρθρο συζήτηση θα ακουστούν και οι προτάσεις και οι πιθανές βελτιώσεις από όλους τους συναδέλφους. Νομίζω -και κλείνω με αυτό- ότι παρά τις όποιες αντιρρήσεις που ενδεχομένως θα έχουν τα κόμματα -και το καταλαβαίνουμε- πρόκειται για ένα νομοσχέδιο που σίγουρα διατρέχοντας κανείς τις προβλέψεις του δεν μπορεί να είναι κάθετα αντίθετος σε αυτές, διότι αντιμετωπίζει τις προκλήσεις των νέων δεδομένων ή να πω εγώ για την οικονομία της κουβέντας, σε κάποιο βαθμό τις αντιμετωπίζει και είναι πάρα πολύ σημαντικές και νομίζω ότι υπηρετεί και το στόχο για έναν πιο σύγχρονο Σωφρονιστικό Κώδικα, τουλάχιστον με τις τροποποιήσεις που φέρνει στον ισχύοντα Σωφρονιστικό Κώδικα και εδώ θα επαναλάβω την ευχή μου να τύχει της όσο δυνατόν μεγαλύτερης συναίνεσης. Ξέρω ότι πολλές φορές η κομματική αντιπαράθεση γίνεται στείρα πολλές φορές και είναι ένα μέρος του πολιτικού παιχνιδιού, αλλά θεωρώ ότι σε τόσο ευαίσθητα νομοθετήματα, όπως είναι ο Σωφρονιστικός Κώδικας καλό είναι να εκπέμπουμε ένα ελάχιστο πλαίσιο σύμπνοιας. Ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Κύριοι Υπουργοί, η αρμόδια Επιτροπή της Βουλής συζητά το σχέδιο του Σωφρονιστικού Κώδικα, κάτω από τη βαριά ατμόσφαιρα του συμβάντος στο διαβόητο Αστυνομικό Τμήμα της Ομόνοιας, όπου δύο ειδικοί φρουροί κατηγορούνται ότι βίασαν μία 19χρονη κοπέλα, τη μαγνητοσκόπησαν, με αποτέλεσμα να κινηθεί η κατά νόμον διαδικασία και είναι εξαιρετικά κρίσιμο και θα έλεγα μια ειρωνεία της ιστορίας, το γεγονός ότι μιλάμε για τον Σωφρονιστικό Κώδικα, ενώ αυτοί που είναι αρμόδιοι για την διαδικασία που οδηγεί σε αυτό, φαίνεται ότι δεν έχουν επίγνωση της αποστολής τους. Το συγκεκριμένο ειδικά Αστυνομικό Τμήμα αποτελεί ένα θερμοκήπιο έκνομων συμπεριφορών, αποτελεί έναν βιότοπο παράνομων δράσεων, γι’ αυτό θα ασκήσουμε κοινοβουλευτικό έλεγχο εντός των ημερών, αλλά αυτό που ειδικά μας απασχολεί πάρα πολύ είναι η έκθεση του Συνηγόρου του Πολίτη, ο οποίος αναφέρεται στον Εθνικό Μηχανισμό Διερεύνησης Περιστατικών Αυθαιρεσίας για το 2021 και μετ’ επιτάσεως επισημαίνει ότι ουσιαστικά η πλειονότητα η συντριπτική των υποθέσεων που το απασχόλησαν αφορούσε στα αστυνομικά τμήματα, την Αστυνομία και κατέληξε σε συμβολικά πρόστιμα και ποινές «χάδι».

Αντιλαμβάνεστε, λοιπόν, ότι η ευθύνη σας ως πολιτικοί προϊστάμενοι αυτού του Σώματος είναι πολύ σημαντική, εκτός του ότι υπάρχει ένα συγκεκριμένο Τμήμα, το οποίο αναπαράγει αυτού του είδους τις συμπεριφορές, οι φερόμενοι ως δράστες είναι μάλιστα ειδικοί φρουροί, αυτοί που με μια ταχύρρυθμη, σε εισαγωγικά, εκπαίδευση, ενεδύθησαν τη στολή του αστυνομικού και βγήκαν στο δρόμο να ασκήσουν καθήκοντα, τα οποία δεν έχουν επίγνωση προφανώς πώς ασκούνται και ότι απέναντί τους έχουν πολίτες με συνταγματικά κατοχυρωμένα ατομικά, κοινωνικά και πολιτικά δικαιώματα και θα έχει πολύ ενδιαφέρον να μας πείτε μία πρώτη προσέγγιση, αν όντως αντιλαμβάνεστε το σοκαριστικό γεγονός είτε το θεωρείτε έναν κρίκο στην αλυσίδα των συνήθων παραβιάσεων που βαρύνει το Αστυνομικό Τμήμα της Ομόνοιας.

Σε ό, τι αφορά το σχέδιο νόμου, έχουμε πει πάρα πολλές φορές και δεν θα διστάσω να το επαναλάβω και πάλι ότι στη φυλακή μπαίνεις γιατί τιμωρήθηκες και όχι για να τιμωρηθείς. Η συντεταγμένη δικαιοσύνη με βάση τη βαρύτητα του αδικήματος επέβαλλε τη δέουσα ποινή και μπαίνει στη φυλακή ο πολίτης, για να εκτίσει την ποινή που του επέβαλε ο αρμόδιος δικαστής. Επιμένω στην έννοια «πολίτης», ακριβώς διότι αυτός που είναι στη φυλακή είναι πολίτης έχοντας όλα του τα δικαιώματα, πλην αυτού της ελεύθερης διάθεσης του εαυτού του. Επομένως, ως έννομη τάξη, ως κράτος δικαίου, αυτό οφείλουμε να το διασφαλίζουμε κάτω από όλες τις περιστάσεις και να μην κάνουμε εκπτώσεις, γιατί όταν αρχίζουμε εκπτώσεις στα ατομικά κοινωνικά και πολιτικά δικαιώματα, αυτό ξέρουμε ότι κάποια στιγμή θα φτάσει και σε εμάς που θα είμαστε εκτός των τειχών.

Προφανώς, το κράτος δικαίου δεν αντιπαρατίθεται με τους κρατούμενους με όρους «κλέφτες και αστυνόμοι» ούτε εξ ορισμού οι κρατούμενοι είναι οι άνθρωποι, οι οποίοι επειδή έκαναν μία ή δύο ή περισσότερες παραβάσεις, παραβιάσεις στη ζωή τους, εξ ορισμού είναι επί σκοπόν η έννομη τάξη απέναντί τους. Άλλωστε ο σκοπός, η λειτουργία του σωφρονιστικού συστήματος, όπως λέει και ο τίτλος, είναι να σωφρονίσει κατά το δυνατόν, να πάρει μέτρα τέτοια που να ευνοούν το σωφρονισμό, να πάρει μέτρα τέτοια που να ευνοούν την επανένταξη και αυτό όχι μόνον γιατί είναι καθήκον του κράτους δικαίου, αλλά γιατί ουσιαστικά αποτελεί και μία άμυνα της κοινωνίας, διότι ο κρατούμενος ο οποίος θα αντιμετωπίζει συνθήκες απαξιωτικές της ύπαρξής του, καταλαβαίνετε ότι φορτίζεται, φορτώνεται με διαθέσεις εχθρικές και επιθετικές απέναντι στην κοινωνία, για το υπόλοιπο της ζωής του. Άρα, ουσιαστικά με ένα λειτουργικό αποτελεσματικό σωφρονιστικό σύστημα δεν υλοποιούμε απλώς τις επιταγές, αυτά που αρμόζουν σε ένα κράτος δικαίου, αλλά προφυλάσσουμε και την κοινωνία από εν δυνάμει εκδικητές, σε εισαγωγικά, για όσα υπέστησαν κατά τη διάρκεια του σωφρονισμού τους.

Είναι πολύ πρόσφατη η έκθεση της αρμόδιας επιτροπής της Ευρωπαϊκής Επιτροπής, της CPT, η οποία είναι κόλαφος για τη χώρα μας, η οποία μιλάει για την υπέρμετρη ποινικοποίηση, για την απουσία συνεκτικής στρατηγικής, για την αδυναμία ένταξης στις αγροτικές φυλακές και είμαστε ένα στάδιο πριν τη δημόσια δήλωση και πραγματικά αυτό το προστάδιο, αυτή η καταδίκη, που είναι δεδομένο ότι με τις συνθήκες που επικρατούν θα έρθει, θα έπρεπε να αποτελέσει σημείο συναγερμού για όλους μας, πρωτίστως βεβαίως για εσάς, για να έχουμε κάνει τα βήματα που επισημαίνει η CPT στον Σωφρονιστικό Κώδικα και να μπορέσουμε να αντικρούσουμε τα όσα μας καταμαρτυρούν και κυρίως να σηματοδοτήσουμε μία προοπτική σωφρονιστικού συστήματος σε εντελώς διαφορετική κατεύθυνση απ’ ό, τι κάναμε μέχρι τώρα.

Ανταποκρίνεται το σχέδιο νόμου σε αυτήν την ανάγκη; Πολύ φοβούμαι πως όχι, διότι κυρίες και κύριοι της Πλειοψηφίας και κύριοι Υπουργοί, ουσιαστικά αποπνέει έναν βαθύ συντηρητισμό η τροποποίηση η παρούσα και έναν θα έλεγα τιμωρητικό χαρακτήρα στους ανθρώπους, οι οποίοι είναι έγκλειστοι στις φυλακές. Δεν αντιλαμβανόμαστε ότι το σωφρονιστικό σύστημα είναι η κορυφαία εκδήλωση του πυρήνα του Κράτους, του στενού πυρήνα του Κράτους, το οποίο Κράτος επιφυλάσσει για τον εαυτό του το δικαίωμα να τιμωρεί πολίτες για τις παραβατικές συμπεριφορές και για κανένα λόγο και κατά καμία έννοια δεν έχει μια εκδικητική στάση απέναντί τους.

Έγινε μία συζήτηση και αυτό το πιστωνόμαστε όλοι στην Επιτροπή Παρακολούθησης Σωφρονιστικού Συστήματος για το προτεινόμενο σχέδιο και πραγματικά έγιναν εκεί κάποιες τροποποιήσεις. Κατ’ αρχάς, δεν αποκλείονται κατηγορίες ολόκληρες κρατουμένων από τις άδειες, αλλά μπαίνει μία προϋπόθεση των 2/5, που ουσιαστικά τους οδηγεί στην υφ’ όρων απόλυση. Ποιος είναι αυτός που θα ασκήσει το δικαίωμά του για άδεια και όχι για την υφ’ όρων απόλυση, εφόσον θα έχει το μείζον δικαίωμα να απολυθεί υπό όρους από τη φυλακή;

Κάνετε και άλλου είδους «λαθροχειρίες». Αντί των 22 ετών μάξιμουμ ποινή που προβλεπόταν αρχικά για τους πολύ-ισοβίτες, πηγαίνετε στο 12 συν 3 χρόνια ανά αδίκημα. Εδώ εγώ επισημαίνω και ένα σοβαρό νομικό πρόβλημα, κατά την άποψή μου. Η διαδικασία που προβλέπεται κατά την εκφώνηση της ποινής, προβλέπει τη συγχώνευση των ποινών με βάση όταν διαπράττονται πολλαπλά αδικήματα, παίρνετε ως ποινή βάσης ή του μεγαλύτερου και προστίθενται οι επιμέρους ποινές. Τώρα έρχεστε στη διαδικασία της έκτισης της ποινής και κάνετε αποσυγχώνευση. Δηλαδή, ενώ το δικαστήριο επέβαλε μία ποινή που θα εκτίσει ο κρατούμενος, έρχεστε εσείς λοιπόν αποσυγχωνεύετε -αν μπορώ να χρησιμοποιήσω αυτήν τον όρο - την επιβληθείσα ποινή και ουσιαστικά κάνετε μία επιπλέον επιμέτρηση λέγοντας 12 για το βασικό και 3 και 3 και 3 ανά αδίκημα.

Κατά την άποψή μου, είναι σοβαρό και νομικό. Κυρίως, όμως, είναι ένα απαράδεκτο μέτρο, γιατί ακριβώς έχετε κρατούμενους δύο ταχυτήτων. Και ξαναλέω. Με βάση τις πάγιες αρχές του σωφρονιστικού συστήματος, δεν έχει σημασία για ποιο αδίκημα δικάστηκε. Σημασία έχει η ποινή. Όλοι οι κρατούμενοι έχουν την αυτή αντιμετώπιση από το σωφρονιστικό σύστημα. Αυτή είναι μια πάγια αρχή που το διατρέχει και το να κάνουμε διαφορετικές μεθόδους, επιμέτρησης ουσιαστικά της ποινής για ειδική κατηγορία κρατουμένων, νομίζω ότι είναι εντελώς λάθος.

Επιπλέον στοιχείο για το οποίο θέλω μια καθαρή απάντηση. Έχουμε κάνει, ως Βουλή, μία συνολική πρόταση για το ένδικο βοήθημα από πλευράς όλων των πλευρών του Κοινοβουλίου. Γιατί δεν υιοθετείτε αυτούσια και τι φέρνετε «κουτσουρεμένη»; Τι είναι αυτό δηλαδή που αποτελεί ομόθυμη; Νομίζω μόνο το ΚΚΕ δεν την υπέγραψε. Επιφυλάχτηκε, γιατί έχει μια άλλη προσέγγιση. Όλοι, λοιπόν, οι υπόλοιποι κάναμε μία πρόταση για το ένδικο βοήθημα την οποία αντί να την υιοθετήσετε σαν ένα εξαιρετικό παράδειγμα μείζονος συναίνεσης του Κοινοβουλίου, την φέρνετε «κουτσουρεμένη» για να την περιορίσετε στα μέτρα σας. Και αυτό είναι ενδεικτικό το πώς αντιλαμβάνεστε τη λειτουργία του σωφρονιστικού συστήματος.

Το Κεντρικό Επιστημονικό Συμβούλιο ήταν 5. Το κάνετε τώρα 7. Παίζουμε με τους αριθμούς. Δώστε μας έναν ουσιαστικό λόγο γιατί γίνεται αυτή η αυξομείωση του αριθμού των μελών του Κεντρικού Επιστημονικού Συμβουλίου και φωτογραφίζετε βεβαίως ένα συγκεκριμένο μέλος, την Πρόεδρο της ΕΠΑΝΟΔΟΥ, η οποία συμμετείχε και στην Επιτροπή της Εργασίας για το Σωφρονιστικό Σύστημα. Μια και έπιασα και την Επιτροπή Εργασίας, μου κάνει πολλή εντύπωση ότι η προηγούμενη Πρόεδρος, κυρία Νικολάου, όρισε αυτήν Πρόεδρο της Επιτροπής αυτής, επέλεξε τα μέλη της Επιτροπής αυτής. Ευτυχώς, η φιλοδοξία της να είναι υποψήφια στις εκλογές μας απάλλαξε από την παρουσία της στον νευραλγικό τομέα της γενικής γραμματείας αντεγκλητικής πολιτικής και τουλάχιστον ο αντικαταστάτης της είναι ένας άνθρωπος, με τον οποίο μπορούμε να συνεννοηθούμε και να βρούμε έναν κοινό τόπο.

Θα ήθελα, επίσης, να κάνω και μία παρατήρηση σχετικά με την έμφυλη διάσταση των κρατουμένων. Καλό είναι να μην αναφέρεται μονομερώς το «άνδρες» και «γυναίκες». Όπου υπάρχει προσδιορισμός, να μπαίνει «ανεξαρτήτως σεξουαλικού προσανατολισμού», γιατί υπάρχουν και άνθρωποι που δεν εντάσσονται στα δύο καταρχάς φύλα που έχουμε συνηθίσει στην πλειοψηφία της κοινωνίας, αλλά έχουν επιφυλάξεις για τον εαυτό τους. Ένα άλλο δικαίωμα και αυτό είναι καλό να είναι αποδεκτό.

Εκφράζω, εν κατακλείδι, την αγωνία μου γιατί η χώρα κινδυνεύει από μία δημόσια δήλωση που είναι ντροπιαστικό γεγονός, που είναι ένα γεγονός που μας κατατάσσει στην Ουγγαρία του Όρμπαν και η παρούσα τροποποίηση, αυτή η προσέγγιση που έχετε, δεν μας προφυλάσσει από αυτό το ενδεχόμενο. Αντίθετα, το φέρνει ακόμη πιο κοντά. Για παράδειγμα, είναι τρομερό το γεγονός ότι οι εναλλακτικές μορφές έκτισης της ποινής είναι σε εμβρυϊκή μορφή. Πέντε άτομα κάνουν χρήση για το βραχιολάκι μόνο; Τι θα γίνει με αυτή την ιστορία της εναλλακτικής της κοινωνικής μορφής έκτισης της ποινής; Εν πάση περιπτώσει, η προσπάθεια αυτή το να θεσπιστούν αποσυμφορητικοί νόμοι, όπως κάνουν όλες οι κυβερνήσεις και είναι καθεστώς, σας βρίσκει παντελώς αντίθετους. Δεν κάνετε τίποτε για την αποσυμφόρηση των φυλακών, ακριβώς γιατί έχετε πέσει οι ίδιοι στο λάκκο που έχετε σκάψει. Διότι, στην περίοδο της διακυβέρνησης ΣΥΡΙΖΑ, αλλά και 3 χρόνια τώρα, τα δύο κακά της μοίρας στην κοινωνία είναι ο Νόμος Παρασκευόπουλου και ο Ποινικός Κώδικας του 2019. Είναι προφανές, λοιπόν, ότι έχετε ακολουθήσει αυτή την τακτική απέναντι σε αποσυμφορητικές πολιτικές. Δεν μπορείτε να πάρετε τώρα μια γενναία απόφαση και να δείτε τι θα γίνει με το κομμάτι αυτό.

Τέλος, είναι εντυπωσιακή η αφωνία για την υπόθεση των αγροτικών φυλακών. Έχουμε τεράστια κενά στις αγροτικές φυλακές. Θεωρείτε - κακώς - ότι είναι μια πολυτελής έκτιση της ποινής. Στενεύετε υπερβολικά τις προϋποθέσεις για μεταγωγή σε αυτού του είδους τις φυλακές, με αποτέλεσμα στις κανονικές φυλακές να συνωθούνται όπως δεν αρμόζει οι κρατούμενοι, ενώ υπάρχουν θέσεις πολλές στις αγροτικές φυλακές.

Τα υπόλοιπα θα τα συζητήσουμε στην κατ’ άρθρο συζήτηση. Σας ευχαριστώ πολύ για την προσοχή σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Η Κυβέρνηση θα έχει τη δυνατότητα να απαντήσει στο τέλος. Ενημερωτικά να πω ότι, επειδή χτες είχαμε μια συνεδρίαση της Ειδικής Μόνιμης Επιτροπής Παρακολούθησης των Αποφάσεων του Ευρωπαϊκού Δικαστηρίου Δικαιωμάτων του Ανθρώπου, καθόσον ένα βασικό ζήτημα για το οποίο η χώρα οδηγείται στο Ευρωπαϊκό Δικαστήριο Δικαιωμάτων του Ανθρώπου και έχει καταδίκες ήταν η απουσία του ένδικου βοηθήματος και ο Γενικός Γραμματέας, ο παριστάμενος κύριος Παπαθανασίου, ενημέρωσε ότι υπάρχει μεγαλύτερη ροή πια κρατουμένων προς τις αγροτικές φυλακές.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας)**: Θέλω απλά να προσθέσω, επειδή άκουσα τον κύριο Ξανθόπουλο που έκανε μια αναφορά για τους διεμφυλικούς, στους φορείς, να προσκαλέσουμε και τον Σύλλογο Υποστήριξης Διεμφυλικών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Θα πρέπει να το δούμε λίγο, γιατί ήδη είμαστε πολύ πάνω από τους 10. Θα πρέπει να γίνει μια ιεράρχηση των φορέων από εσάς. Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του ΚΙΝΑΛ)**: Κυρίες και κύριοι συνάδελφοι, τα προβλήματα που κατατρέχουν το σωφρονιστικό σύστημα, παραμένουν ουσιαστικά τα ίδια εδώ και δεκαετίες. Πυλώνες ενός σχεδιασμού για την επανεκκίνηση του σωφρονιστικού συστήματος, δεν μπορεί φυσικά παρά να είναι οι ευρωπαϊκές αξίες, οι αρχές και οι κανόνες, όπως δυστυχώς μας υπενθυμίζει με ταπεινωτικό για τη χώρα τρόπο το CPT. Η δημόσια δήλωση στην οποία κατά πάσα πιθανότητα θα προβεί το CPT, δεν σημαίνει απλώς μία επιπλέον ταπεινωτική για τη χώρα δήλωση ενός οργάνου αυτού του κύρους. Η δήλωση αυτή θα έχει πολύ σημαντικές συνέπειες, γιατί θα επηρεάσει και το δικαστήριο. Θα χρησιμεύσει στην καταστροφή του συλλογισμού σε πολλές αποφάσεις του δικαστηρίου, οι οποίες πολύ πιθανόν θα είναι καταδικαστικές για τη χώρα. Θα έχει, δηλαδή και ένα πάρα πολύ σημαντικό πρακτικό αντίκρισμα.

Υπό αυτό το πρίσμα, λοιπόν, εμείς διαβάζουμε το νομοσχέδιο, έχοντας πρώτα απ’ όλα κατά νου ότι η σωφρονιστική πολιτική σήμερα στη χώρα μας δεν βρίσκεται στον φυσικό της χώρο, στο Υπουργείο Δικαιοσύνης και γι’ αυτόν ακριβώς το λόγο, πολλές λύσεις απαιτούν το πολύ δύσκολο εγχείρημα για την ελληνική δημόσια διοίκηση, να υπάρχει σύμπραξη Υπουργείων, όχι μόνο δύο, συχνά και τριών. Υπάρχουν πολλά παράλληλα ερωτήματα που πρέπει να απαντηθούν, όπως τι είδους σύστημα ποινών χρειαζόμαστε. Εδώ μελέτες του συμβουλίου της Ευρώπης, μας πληροφορούν ότι στην Ελλάδα υπάρχουν σχετικά χαμηλά ποσοστά εγκληματικότητας και όμως δυσανάλογα υψηλές ποινές. Για παράδειγμα, τον Ιανουάριο 2021 το 84% των καταδικασθέντων κρατουμένων στη χώρα μας, εξέτιε μακροχρόνιες ποινές κάθειρξης άνω των 5 ετών, σε σύγκριση με τον μέσο όρο του συμβουλίου της Ευρώπης που είναι 35%.

Από την άλλη πλευρά, δεν μπορούμε να παραγνωρίσουμε, ότι βλέπουμε στο νομοσχέδιο κάποιες θετικές διατάξεις. Πολλές βέβαια αυτονόητες ή διαδικαστικού χαρακτήρα, που θα έχουμε την ευκαιρία τις επόμενες ημέρες να τις συζητήσουμε. Διαπιστώνουμε, ότι υπάρχει ένα ανοικτό πνεύμα από την πλευρά του Υπουργείου, εγώ απλώς απευθύνω την έκκληση του Υπουργείου. Δώστε μας την ευκαιρία να υπερψηφίσουμε το νομοσχέδιο, ακούγοντας πολύ προσεκτικά αυτά που έχουμε να προτείνουμε και υιοθετώντας τις αυτονόητες προτάσεις.

Από τα καταρχήν θετικά, ξεχωρίζουμε τη θέσπιση του ενδίκου βοηθήματος, για την προστασία των κρατουμένων από τις γενικές συνθήκες κράτησης το άρθρο 8, έστω και με αυτή την τεράστια καθυστέρηση. Όμως ακόμη και εδώ, υπάρχουν σοβαρά προβλήματα. Πρώτα απ’ όλα να πούμε, ότι είμαστε η μοναδική χώρα του συμβουλίου της Ευρώπης όπου ο κρατούμενος φέρει ο ίδιος το βάρος, να αποδείξει ότι οι κακές συνθήκες διαβίωσης μπορεί να έχουν ή πράγματι έχουν δυσμενή επίδραση στην κατάσταση της σωματικής και ψυχικής του υγείας. Σε άλλες χώρες, αυτό το βάρος απόδειξης δεν υπάρχει. Επίσης, υπάρχουν και θέματα χρονικών προθεσμιών. Η προστασία που προσφέρει το δικαστήριο εκτέλεσης ποινών, είναι προφανές ότι δεν επιτρέπεται να καθυστερεί υπέρμετρα. Από τη στιγμή που υπάρχουν απάνθρωπες συνθήκες διαβίωσης, η διαιώνιση αυτών των συνθηκών, όπως καταλαβαίνετε, αποτελεί σοβαρή προσβολή. Προθεσμία 40 ημερών, πολύ μεγάλη, παρέχεται στο δικαστήριο προκειμένου να εκδώσει απόφαση. Το σημαντικότερο όμως είναι, ότι δεν προβλέπεται χρονική προθεσμία για την εκτέλεση της απόφασης του δικαστηρίου, σε περίπτωση που αυτή είναι ευνοϊκή για τον κρατούμενο. Μπορεί, δηλαδή, να εκδώσει απόφαση το δικαστήριο και η διοίκηση εκεί, να καθυστερεί και δεν βλέπω ως τρόπο αποκατάστασης της προσβολής από τις γενικές συνθήκες κράτησης, τον ευεργετικό υπολογισμό της ποινής που υπήρχε στην πρόταση του νομικού συμβουλίου του κράτους.

Βέβαια, υπάρχει και το παράλληλο ζήτημα, το οποίο δεν εντάσσεται μεν αυστηρά στον Σωφρονιστικό Κώδικα, αλλά είναι θέμα αρμοδιότητας του Υπουργείου σας και πάρα πολύ συγγενές. Αναφέρομαι, στις συνθήκες κράτησης στα αστυνομικά κρατητήρια. Εγώ, ο ίδιος, είχα την ευκαιρία να διενεργήσω αυτοψία στο περίφημο αστυνομικό τμήμα της Ομόνοιας, το καλοκαίρι του 1999. Ήταν καύσωνας και τότε για πρώτη φορά, ως συνήγορος του πολίτη έκανα αυτοψία σε ένα αστυνομικό τμήμα. Χρειάστηκε να δείξουμε το νόμο τότε στον διοικητή, ήταν άγνωστος ο θεσμός τελείως και η εικόνα που αντικρίσαμε ήταν μία εικόνα η οποία δυστυχώς συνεχίζει να επικρατεί σε πάρα πολλά κρατητήρια. Ήταν καύσωνας, πάρα πολλοί μετανάστες μέσα και σε έναν χώρο βρήκαμε να κρατείται και ένας ανήλικος μαζί με τους υπόλοιπους. Δυστυχώς, η κατάσταση στα αστυνομικά κρατητήρια, απ’ όσο είμαι σε θέση να γνωρίζω, δεν έχει αλλάξει ριζικά και αν υπάρχει θέμα συνθηκών διαβίωσης στις φυλακές, υπάρχει κατά μείζονα λόγο σε πάρα πολλά αστυνομικά κρατητήρια, όπου συνωθούνται κρατούμενοι σε απαράδεκτες συνθήκες, για πολύ μεγάλα χρονικά διαστήματα.

Όλα αυτά, λοιπόν, είναι παράμετροι που πρέπει να ληφθούν υπόψη, προκειμένου να αποφύγουμε να είναι η μεταγωγή η μόνη απάντηση στην προσφυγή του κρατουμένου για αναξιοπρεπείς συνθήκες κράτησης. Γιατί σε τέτοια περίπτωση, υπάρχει ο κίνδυνος να μιλάμε για τιμωρία και όχι για λύση, πράγμα που μπορεί να ανοίξει ένα νέο κύκλο προσφυγών στο ευρωπαϊκό δικαστήριο δικαιωμάτων του ανθρώπου. Είναι σημαντικό, ότι μετά τη διαβούλευση συμπεριλήφθηκαν στο άρθρο 42, αναλυτικά όλες οι περιπτώσεις ευεργετικού υπολογισμού της ποινής. Ειδικά στην περίπτωση των αγροτικών φυλακών, συμπεριλήφθηκε στο ανώτατο όριο ευεργετικού υπολογισμού κάθε εργασία, κύρια ή βοηθητική, ένα διευρυμένο δηλαδή πλαίσιο σε σύγκριση με ότι ίσχυε μέχρι τώρα.

Νομίζω, βέβαια ότι υπάρχει μία σύγχυση ως προς το τι ισχύει τελικά για τα συμβουλευτικά προγράμματα απεξάρτησης. Νομίζω, επίσης ότι δεν υπάρχει πρόβλεψη για τους κατ’ ιδίαν διδαχθέντες, στην περίπτωση του λυκείου. Αυτό να το δούμε, πιθανόν κάτι να μου διαφεύγει. Μετά τη διαβούλευση πάντως, διαγράφει μια απολύτως θετική διάταξη που είχε συμπεριληφθεί αρχικά στο άρθρο 38. Η πρόβλεψη ότι αρμόδια αρχή για τον έλεγχο της οργάνωσης εργασίας και της απασχόλησης μέσα στο κατάστημα, είναι η τοπική υπηρεσία της επιθεώρησης εργασίας. Αυτό θα έβαζε μια τάξη σε κάποια πράγματα και θα ενίσχυε τη διαφάνεια. Φαίνεται δυστυχώς από την άλλη πλευρά σε κρίσιμες διατάξεις του νομοσχεδίου, να υπάρχει μια ακατανόητη και πάντως αδιέξοδη αυστηροποίηση, σε σχέση ακόμα και με το ν.4760/2020, που είναι ο δικός σας νόμος και το αδιέξοδο της αυστηροποίησης αυτής, ενισχύεται από την πλήρη απουσία ή την υποβάθμιση των εναλλακτικών της κράτησης. Έχουμε ένα πρόβλημα υπερπληθυσμού. Επιλέξατε την εύκολη λύση, μετά από κάθε έγκλημα που απασχολούσε έντονα την κοινή γνώμη, να απαντάτε με αυστηροποίηση των ποινών, λες και με αυτό το μαγικό τρόπο θα εκλείψει η εγκληματικότητα σε αυτό το πεδίο.

Παράλληλα και ενώ υπάρχει το πρόβλημα του υπερπληθυσμού, έχετε τελείως υποβαθμίσει ή αγνοήσει τα εναλλακτικά μέτρα κράτησης. Τι θα κάνετε με αυτό το πρόβλημα; Ο υπερπληθυσμός, το καταλαβαίνουμε και το έχουμε ζήσει, το έχουμε διαπιστώσει, υποβαθμίζει γενικά τις συνθήκες διαβίωσης μέσα στις φυλακές και επιδεινώνει τις σχέσεις μεταξύ των κρατουμένων και μεταξύ των κρατουμένων και των σωφρονιστικών υπαλλήλων. Ο υπερπληθυσμός υποβαθμίζει γενικά το σωφρονιστικό σύστημα. Δεν είναι απλώς ένα ζήτημα έλλειψης χώρου. Μετά την από το 2019 επ’ αόριστον αναστολή της κοινωφελούς εργασίας, καταργείται πια επισήμως η κοινωφελής εργασία. Υπάρχει κάποιος λόγος; Δεν συνεργάζονται οι δήμαρχοι; Δεν υπάρχει τρόπος η πολιτεία να εξαναγκάσει τους δημάρχους να συνεργαστούν; Σε όλες τις πολιτισμένες χώρες, υπάρχει ο θεσμός της κοινωφελούς εργασίας στους δήμους. Γιατί να έχουμε ανθρώπους με ποινές φυλάκισης μέσα στα καταστήματα κράτησης και να μην κάνουν αυτό που έχει καταλάβει όλος κόσμος ότι είναι επ’ ωφελεία του κρατούμενου, της κοινωνίας, του δήμου και της καταπολέμησης του υπερπληθυσμού;

Το ξέρω, από την εμπειρία μου, ότι υπάρχουν πολλοί δήμαρχοι, οι οποίοι το θεωρούν αυτό περιττό μπελά. Αυτό είναι μια στενομυαλιά. Και, εκεί πέρα, η πολιτεία έχει τα μέτρα να τους πειθαναγκάσει, επιτέλους, αυτό το προοδευτικό μέτρο να το υιοθετήσουν ή, έστω, ένα πιλοτικό σχέδιο. Να βρεθούν κάποιοι δήμοι, που είναι πρόθυμοι να το κάνουν, να τους δοθούν κάποια κίνητρα και εκεί να προχωρήσουμε σε αυτό το πράγμα.

Ηλεκτρονική επιτήρηση. Ελέχθη, το έχουμε πει κατά κόρον. Πέντε άτομα, αυτή τη στιγμή, φέρουν το «βραχιολάκι». Περιμένουμε να δούμε πότε θα τελειώσει ο διαγωνισμός, να συμβάλλει και αυτό το μέτρο στην αποσυμφόρηση των Καταστημάτων Κράτησης.

Δυστυχώς, στην ποινική και σωφρονιστική μεταχείριση, η Κυβέρνηση δεν φαίνεται πως διαθέτει μια κουλτούρα μόλις επανένταξης, παρά τις διαβεβαιώσεις περί του αντιθέτου.

Στο άρθρο 65, θεσπίζεται η υποχρέωση του διευθυντή του Καταστήματος για έγκαιρη ενημέρωση, μεταξύ άλλων, των επιμελητών κοινωνικής αρωγής ή επιμελητών ανηλίκων, όταν επίκειται η απόλυση του κρατουμένου, προκειμένου έτσι να διευκολύνεται η ομαλή επανένταξη στο κοινωνικό σύνολο. Διάταξη, που όποιοι γνωρίζουν την πραγματικότητα, είναι γράμμα κενό. Οι Υπηρεσίες Επιμελητών Κοινωνικής Αρωγής - που είχαν ως αποστολή να συνδράμουν κυρίως όσους παρείχαν κοινωφελή εργασία, αλλά και όσους αποφυλακίζονταν με όρους- αντί να ενισχυθούν, βρίσκονται σε άλλο Υπουργείο, διαχρονικά υποστελεχωμένες, απαξιωμένες και πλέον αποκομμένες από τις φυλακές και από τον οποιονδήποτε σχεδιασμό ομαλής κοινωνικής επανένταξης των κρατουμένων.

Κύριε Πρόεδρε, παρακαλώ. Ζήτησα να κληθεί αυτή η Υπηρεσία Επιμελητών Κοινωνικής Αρωγής. Μας διακατέχει όλους ένας νομικισμός. Εντάξει, καλοί είναι οι νομικοί και εγώ νομικός είμαι, αλλά ας μας μιλήσουν και κάποιοι άνθρωποι που λειτουργούν στο πεδίο. Ας έχουμε μια εικόνα του τι συμβαίνει, όταν αποφυλακίζεται κάποιος. Ποια είναι η σχέση των υπηρεσιών Κοινωνικής Πρόνοιας με αυτές τις οικογένειες;

Δεν βλέπουμε αυτή την απουσία του κοινωνικού κράτους, του κράτους πρόνοιας, καθημερινά, στην εγκληματικότητα; Αυτή η οικογένεια με τα 8 παιδιά, αυτό που διαβάζουμε, αυτές τις μέρες. Θα μπορούσαν να συμβαίνουν αυτά τα πράγματα, αν υπήρχε μία στοιχειώδης επαφή των κοινωνικών υπηρεσιών με αυτές τις οικογένειες που ξέρουμε ότι υπάρχουν προβλήματα ναρκωτικών, προβλήματα εγκληματικότητας; Αυτή η εγκατάλειψη είναι που γεννά αυτά τα φαινόμενα.

Με το νομοσχέδιο, τίθενται -στο άρθρο 50- νέοι περιορισμοί στις ειδικές προϋποθέσεις για τη χορήγηση αδειών και αλλάζουν τα κριτήρια και πάλι, ενώ αυστηροποιούνται ακόμα και οι προϋποθέσεις για την άδεια στα πλημμελήματα. Υπέρμετροι περιορισμοί, στην περίπτωση της ισόβιας κάθειρξης και μια δεύτερη, ουσιαστικά, τιμωρία για σειρά αδικημάτων, στην πρόσκαιρη κάθειρξη, για κάποια από τα οποία έχουν αυστηροποιηθεί ήδη οι ποινές και στο σύνολό τους. Έχετε αυστηροποιήσει την υφ’ όρων απόλυση. Οι αυστηρότερες διατάξεις στις άδειες δεν επιβαρύνουν μόνο το καθεστώς των αδειών, επιβαρύνουν την υφ’ όρων απόλυση και καθιστούν αυστηρότερες τις προϋποθέσεις για μεταγωγή στις Αγροτικές Φυλακές. Όλα αυτά λειτουργούν σαν μια αλυσίδα.

Το ίδιο γίνεται και στο άρθρο 53, με τους περιορισμούς, για πρώτη φορά, στις άδειες φοιτητών κρατουμένων. Μεταξύ άλλων, άδειες μπορούν να παίρνουν μόνο όσοι σπουδάζουν θετικές επιστήμες με υποχρεωτικά εργαστήρια. Εδώ θα εξαντλήσουμε την αυστηρότητά μας, στους φοιτητές κρατούμενους;

Είναι ενδεικτικό ότι, με το νομοσχέδιο, διαγράφετε το β’ εδάφιο της παραγράφου 1 του άρθρου 35, το οποίο προέβλεπε ότι, αν είχε επιβληθεί πειθαρχικός περιορισμός κατά τη διάρκεια των σπουδών, η έκτιση του μέτρου μπορεί να γίνει κατά τη διάρκεια των διακοπών ή αργιών. Διαγράφουμε ακόμα και αυτή την ελάχιστη θετική δυνατότητα.

Στο άρθρο 58, μεγάλοι περιορισμοί στη χορήγηση άδειας ημιελεύθερης διαβίωσης, σε βαθμό που να αλλοιώνεται ουσιαστικά η φυσιογνωμία του θεσμού. Και όλα αυτά γίνονται χωρίς να έχει, μέχρι στιγμής, δοκιμαστεί ο θεσμός και χωρίς να έχει ενεργοποιηθεί και πιλοτικά. Προκαλεί εντύπωση ότι, σε ένα σωφρονιστικό σύστημα που νοσεί, σε ένα σύστημα που αμφισβητείται ακόμα και η νομιμότητα της επιλογής των διευθυντών στις φυλακές, εμείς επιλέγουμε τώρα φυλακές υψηλών προδιαγραφών, με μέτρα ασφαλείας, υλικοτεχνική υποδομή και υψηλές απαιτήσεις σε εξειδικευμένο ανθρώπινο δυναμικό και κανόνες λειτουργίας.

Είχα την ευκαιρία, την προηγούμενη εβδομάδα, να συναντηθώ με τους Φύλακες Εξωτερικής Φρούρησης -θα τα συζητήσουμε διεξοδικότερα στην κατ’ άρθρο συζήτηση και στην Ολομέλεια- γιατί έχει μεγάλη αξία και η γνώμη των υπαλλήλων των φυλακών και του επιστημονικού προσωπικού.

Κύριε Πρόεδρε, συνηγορώ και εγώ στο να προσκληθούν και οι Εξωτερικοί Φρουροί Κράτησης, που, απ’ όσο είχα την ευκαιρία να διαπιστώσω, πράγματι είναι ουσιαστικά μέσα στο Υπουργείο Προστασίας του Πολίτη, ένστολοι δεύτερης κατηγορίας.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Κανονισμός μας επιβάλλει κάποια περιθώρια στην ακρόαση των φορέων. Θα σας ζητήσω, με τη Γραμματεία, στη συνέχεια, να ιεραρχήσετε τους φορείς, γιατί δεν είναι δυνατό να τους καλέσουμε όλους, δυστυχώς.

Λοιπόν, συνεχίζουμε με την Ειδική Αγορήτρια του Κομμουνιστικού Κόμματος Ελλάδος την κυρία Μαρία Κομνηνάκα, στην οποία θα δώσω το λόγο για τις επί της αρχής δικές της παρατηρήσεις. Ορίστε, παρακαλώ.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Οι αλλαγές που επιχειρεί η Κυβέρνηση στο Σωφρονιστικό Κώδικα, στην πραγματικότητα, δεν αλλάζουν το συνολικά αντιδραστικό χαρακτήρα της σωφρονιστικής πολιτικής, όπως ισχύει και εφαρμόζεται ακόμα και από τις ίδιες τις διατάξεις του νομοσχεδίου και, πολύ περισσότερο, από την πραγματική κατάσταση που ισχύει στα Καταστήματα Κράτησης, με τις γνωστές συνθήκες υπερπληθυσμού, τις ελλείψεις σε υποδομές, την υποστελέχωση σε όλες τις αναγκαίες βαθμίδες επιστημονικού, αλλά και συνολικά σωφρονιστικού προσωπικού. Όχι μόνο δεν ενισχύουν τον διακηρυγμένο στόχο, που μπαίνει στο άρθρο 1 του νομοσχεδίου και καθορίζεται σε 4 άξονες -βελτίωση συνθηκών, περαιτέρω θωράκιση δικαιωμάτων, διασφάλιση ισότητας και ενίσχυση φορέων κοινωνικής επανένταξης- αλλά, αντίθετα, σε πολλές περιπτώσεις, αυτός ο σκοπός υπονομεύεται περαιτέρω.

Όμως, ακόμα και οι όποιες θετικές ρυθμίσεις εισάγονται στον Κώδικα, υπό αυτές τις συνθήκες, είναι δύσκολο -αν όχι αδύνατο- να εφαρμοστούν.

Παρά, λοιπόν, τις διακηρύξεις, επί της ουσίας διατηρείται ο βασικός ιδεολογικός πυρήνας που αντιμετωπίζει εκ των πραγμάτων τις φυλακές ως αποθήκες ψυχών, ενώ απουσιάζει θορυβωδώς η οργανωμένη και σχεδιασμένη προσπάθεια κοινωνικής επανένταξης των κρατουμένων, τόσο όσον αφορά την προετοιμασία τους κατά το διάστημα της κράτησης τους, όσο πολύ περισσότερο -και εκεί, πραγματικά οι ελλείψεις βοούν- στη στήριξη τους μετά την αποφυλάκιση, σε σχέση με τις δομές, ξενώνες, που προβλέπονται στον Κώδικα, αλλά δεν έχουν βέβαια προσωπικό κ.λπ., ώστε να αμβλύνονται οι κοινωνικές αιτίες που διαμορφώνουν και το έδαφος για την υποτροπή των αποφυλακισμένων.

Αυτή η αντίληψη, λοιπόν, που θέλει τους κρατούμενους σε πλήρη καταστολή, απέχει από την αντιμετώπιση της εγκληματικότητας ως κοινωνικού φαινομένου, ως γέννημα μιας εκμεταλλευτικής κοινωνίας, στην οποία όλοι αξιολογούνται με τη λογική του κόστους και του οφέλους.

Γι’ αυτό λέμε ότι οι σκοποί που διατυπώνει το νομοσχέδιο, στο άρθρο 1, μόνο υποκριτικά μπορεί να τίθενται ή, στην καλύτερη των περιπτώσεων, ως κενές διακηρύξεις. Γιατί, για παράδειγμα, η μετονομασία των Καταστημάτων Κράτησης σε Σωφρονιστικά Καταστήματα γίνεται, κατά τη γνώμη μας, περισσότερο για λόγους εντυπώσεων. Και αυτό, διότι δεν αλλάζει από μόνη της ούτε το χαρακτήρα των φυλακών, ούτε τις συνθήκες διαβίωσης των κρατουμένων, ούτε -πολύ περισσότερο- την επίτευξη του στόχου σωφρονισμού. Ο στόχος του σωφρονισμού είναι ένας στόχος που, για να επιτευχθεί, απαιτεί τη συνδρομή πολλών προϋποθέσεων, οι οποίες ούτε υπάρχουν, ούτε και προωθούνται σε αυτό το νομοσχέδιο. Δηλαδή, προϋποθέσεις όπως κατάλληλες κτιριακές υποδομές, η ύπαρξη επαρκούς και εκπαιδευμένου σωφρονιστικού και επιστημονικού προσωπικού, διευρυμένα δικαιώματα και προετοιμασία των κρατουμένων, μέσα στη φυλακή, για την κοινωνική τους επανένταξη, η διαμονή στα Κέντρα Ελεύθερης Διαβίωσης ως προπομπός για τη μετά την απόλυση από τις φυλακές και πολλά άλλα.

Ακόμα, διατηρείτε στο νομοσχέδιο, μονιμοποιείται και ολοκληρώνεται κατά κάποιο τρόπο η μεταφορά της συνολικής ευθύνης της σωφρονιστικής πολιτικής στο Υπουργείο Προστασίας του Πολίτη και με τη μεταφορά της αρμοδιότητας για την εποπτεία των καταστημάτων. Μια απόφαση για την οποία έχουμε κατ’ επανάληψη κάνει κριτική, γιατί στην πραγματικότητα με συμβολικό τρόπο, αλλά και με ουσιαστικό, ενσαρκώνει την κατασταλτική αντίληψη της κυβέρνησης, όσον αφορά τη μεταχείριση των κρατουμένων, που οδηγεί στη στέρηση των δικαιωμάτων τους, αλλά και τη στέρηση της προοπτικής της ουσιαστικής επανένταξή τους στην κοινωνία. Μια αντίληψη καθόλα αντιδραστική και τελικά αδιέξοδη, γιατί ανακυκλώνει και δεν λύνει το πρόβλημα.

Το μόνο που κρατήσατε, κύριοι Υπουργοί, από το Υπουργείο Δικαιοσύνης είναι ο ακατάλληλος χώρος, στον οποίο στεγάζεται η Γενική Γραμματεία Αντεγκληματικής Πολιτικής, με τους 125 μόλις μέχρι σήμερα υπαλλήλους να παραμένουν στοιβαγμένοι πέντε και έξι άτομα μέσα σε γραφεία των 10 τετραγωνικών μέτρων, ένας πάνω στον άλλον. Δηλαδή, αν γινόταν και επαρκής στελέχωση της υπηρεσίας πού θα τους βάζετε όλους αυτούς; Καταθέσαμε σήμερα ερώτηση για τις συνθήκες εργασίας των υπαλλήλων της Γενικής Γραμματείας Αντεγκληματικής Πολιτικής, αλλά και για την ελλιπή ακόμα στελέχωσή της και κατά τη γνώμη μας αυτό είναι ένα μέρος μόνο, αλλά είναι μια γλαφυρή εικόνα της αντίληψης σας για τη σωφρονιστική πολιτική.

Με πιο καθαρό και εμβληματικό τρόπο εκδηλώνεται η αντιδραστική αντίληψη του κράτους απέναντι στους κρατούμενους και στην προοπτική της ουσιαστικής επανένταξης τους στην κοινωνία που γίνεται όλο και πιο θολή, μια αόριστη ιδέα, που υπάρχει βέβαια στα βιβλία της θεωρίας, αλλά δεν υπηρετείται στην πράξη ούτε από τον παρόντα Σωφρονιστικό Κώδικα.

Παραμένει εκτός η συζήτηση για τη σωφρονιστική διαδικασία που θα πρέπει να ακολουθείται κατά τη διάρκεια της κράτησης, που πραγματικά θα διαπαιδαγωγεί τον αποδεδειγμένα υπαίτιο για την τέλεση μιας αξιόποινης πράξης και θα βοηθάει στην ουσιαστική επανένταξη και τη στήριξη του στην κοινωνική ζωή. Αυτό που πραγματικά είναι και το ζητούμενο για το σύνολο της κοινωνίας. Ακόμη και αυτός ο αναγκαίος πολλές φορές διαχωρισμός των κρατουμένων υπονομεύεται από τις ίδιες τις συνθήκες υπερπληθυσμού, που ταυτόχρονα καθιστούν ουσιαστικά αδύνατη την όποια δημιουργική απασχόληση των κρατουμένων, τη συμμετοχή τους σε εκπαιδευτικές διαδικασίες, αθλητικές, πολιτιστικές δραστηριότητες, την εργασία, όλα αυτά που δεν αρκεί να μπαίνουν ως τίτλοι στις διάφορες διατάξεις, αλλά απαιτείται ταυτόχρονα στην πράξη να υπηρετούνται με κατάλληλες υποδομές και την πρόσληψη του απαραίτητου προσωπικού.

Πολύ περισσότερο, ο διαχωρισμός αυτός δεν μπορεί να οδηγεί και να δικαιολογεί τη δημιουργία φυλακών με κρατούμενους χωρίς κανένα απολύτως δικαίωμα, όπως επιχειρείτε με τη δημιουργία των καταστημάτων αυξημένης ασφαλείας. Επανέρχονται ουσιαστικά τα γνωστά καταστήματα κράτησης τύπου γ’, τα οποία είχαν εισαχθεί με τον νόμο του ‘14 από την κυβέρνηση της ΝΔ και σύντομα καταργήθηκαν το 2015 και μάλιστα σε πολύ χειρότερη εκδοχή, αφού σε αυτά θα εισάγονται εκ των προτέρων κρατούμενοι για μια σειρά βαριά κακουργήματα, υπόδικοι και καταδικασμένοι για πλημμελήματα που έχουν τελέσει συγκεκριμένα πειθαρχικά παραπτώματα και κρίνονται ιδιαίτερα επικίνδυνοι για την τάξη και την ασφάλεια.

Βέβαια, το ερώτημα που γεννάται είναι με ποιους ειδικότερους όρους και προϋποθέσεις θα κρίνονται αυτοί ως ιδιαίτερα επικίνδυνοι, όταν μάλιστα η μεταγωγή σε αυτά τα καταστήματα μπορεί σε εξαιρετικές περιπτώσεις να γίνεται και με κυβερνητική παρέμβαση. Παραμένει, όμως, το γεγονός ότι πρόκειται για έναν τύπο φυλακών που αντιβαίνει ακριβώς σε αυτή τη βασική λογική του σωφρονιστικού συστήματος, ακόμα και με τα όποια προβλήματα έχει σήμερα, καθώς πρόκειται για δημιουργία φυλακών με κρατούμενους χωρίς δικαιώματα. Ακόμα και αυτή, βέβαια, η σχετική πρόβλεψη που επαναλαμβάνεται στις διατάξεις, ότι η τήρηση των αυστηρότερων όρων διαβίωσης δεν μπορεί να θίγει τα ανθρώπινα δικαιώματα κατά το εθνικό και ενωσιακό δίκαιο, κατά τη γνώμη μας δεν είναι παρά το φύλλο συκής για να νομιμοποιήσει την καταστρατήγηση των δικαιωμάτων.

Σε αντίθεση, λοιπόν, με τον διακηρυγμένο στόχο του νομοσχεδίου έρχονται μια σειρά αλλαγές που περιορίζουν στην πράξη και δεν θωρακίζουν τα δικαιώματα των κρατουμένων, συνδέοντάς τα μάλιστα όλο και περισσότερο με το είδος του αδικήματος που έχουν διαπράξει. Μια λογική καθαρά τιμωρητική και αντιεπιστημονική, αφού η βαρύτητα του αδικήματος μπορεί και πρέπει να κρίνεται μόνο κατά το στάδιο της επιβολής της ποινής. Μια λογική που αντιβαίνει σε κάθε έννοια σωφρονισμού και στην αντίληψη της επανένταξης ως μιας διαδικασίας που ξεκινάει βασικά κατά την περίοδο του εγκλεισμού των κρατουμένων.

Είναι χαρακτηριστικό το άρθρο 50 του νομοσχεδίου, θα πούμε και αύριο περισσότερα, όπου, στην πραγματικότητα, μπαίνουν περιορισμοί στην ίδια τη δυνατότητα για να χορηγηθεί άδεια και στην περίπτωση των πλημμελημάτων, αλλά και σε μια σειρά κακουργήματα που συνδέει το δικαίωμα της άδειας με τη βαρύτητα της πράξης. Ακόμα πιο προκλητικό είναι το γεγονός ότι μπαίνουν περιορισμοί και στις εκπαιδευτικές άδειες, που για τη φοίτηση των κρατουμένων περιορίστηκε η δυνατότητα της φοίτηση κρατουμένων με εξ αποστάσεως παρακολούθηση μαθημάτων και το ίδιο το δικαίωμα της εκπαιδευτικής άδειας συναρτάται με την ποινή του εκάστοτε κρατουμένου. Ένα ελάχιστο χρονικό διάστημα έκτισης, αλλά ακόμα και με το είδος των σπουδών που ακολουθεί. Καταλαβαίνετε ότι αυτά τα δικαιώματα θα έπρεπε να διευρύνονται και όχι να περιστέλλονται στο όνομα της επιπρόσθετης τιμωρίας, ιδιαίτερα όταν έχει κατ’ επανάληψη αποδειχθεί η ευεργετική επίδραση της εκπαιδευτικής διαδικασίας στους κρατούμενους. Νομίζω ότι είναι κοινή ομολογία ότι θα έπρεπε να ενθαρρύνεται η ένταξη και η συνέχισή της σε όλες τις βαθμίδες και όχι βέβαια να μπαίνουν τέτοιου είδους περιορισμοί, πολύ περισσότερο όταν και αυτό κάθε αυτό το δικαίωμα της άδειας λειτουργεί ευεργετικά στην πορεία της επανένταξης των κρατουμένων στην κοινωνία, η κοινωνική συναναστροφή τους με τους οικείους τους εντός και εκτός φυλακών, αλλά βέβαια πολλές φορές έχει σημειωθεί ότι λειτουργεί και ως βαλβίδα εκτόνωσης αν θέλετε στα υπερπληθή καταστήματα κράτησης.

Αντίστοιχα, και μια σειρά άλλα εναλλακτικά μέτρα έκτισης της ποινής, στην ουσία, έχουν τεθεί σε αχρησία, όπως βέβαια και αυτή η ίδια η μεταγωγή στα αγροτικά καταστήματα. Μπορεί μεν, με τις τελευταίες αλλαγές, κατά τι να περιορίστηκαν οι αποκλεισμοί που είχαν τεθεί με το τελευταίο νομοθέτημα της κυβέρνησης, ωστόσο παραμένουν αυστηρότεροι οι όροι για τη μεταγωγή και παραμονή και συνεχίζουν να υπάρχουν αποκλεισμοί με βάση το είδος του τελεσθέντος αδικήματος.

Όλες αυτές οι επιλογές που κάνετε, στην πραγματικότητα, οδηγούν σε μια επιπλέον αδιέξοδη λογική, δηλαδή, να επιδεινώνονται οι συνθήκες κάθε τρεις και λίγο μέσα στα καταστήματα με τον υπερπληθυσμό, όταν δυσκολεύετε τις άδειες, δυσκολεύετε όλες τις δυνατότητες να εκτιθούν με εναλλακτικές ποινές κ.λπ. και, τελικά, να οδηγείται η μια κυβέρνηση μετά την άλλη σ’ αυτούς τους οριζόντιους αποσυμφορητικούς νόμους που, κατά τη γνώμη μας, δεν μπορούν να υπηρετήσουν ούτε την έννοια του σωφρονισμού και μπορεί να έχουν και πολύ χειρότερα αποτελέσματα από το να γίνεται μια ουσιαστική διαδικασία σωφρονιστική μέσα στα καταστήματα κράτησης. Τη θεωρούν πολύ προβληματική επιλογή, στην οποία, όμως, αναγκάζεστε να οδηγήστε συνεχώς λόγω αυτής της αυστηροποίησης, που τελικά δεν έχει συνέπεια την αντιμετώπιση της εγκληματικότητας. Είναι κοινά παραδεκτό ότι η προσπάθεια της επανένταξης, που έχει στο επίκεντρο της προσοχής αυτών που αποδεδειγμένα έχει παραβιάσει τον ποινικό νόμο, δεν μπορεί παρά να ξεκινάει μέσα από τη φυλακή.

Η προϋπόθεση αυτή προϋποθέτει μια σχεδιασμένη παρέμβαση της Πολιτείας που να βοηθάει σε αυτή την κατεύθυνση μέσα από τη λειτουργία εκπαιδευτικών προγραμμάτων πολιτιστικών, αθλητικών δραστηριοτήτων, τη διαρκή και επαρκή λειτουργία προγραμμάτων απεξάρτησης για τους χρήστες, την εξασφάλιση θέσεων εργασίας για όλους τους κρατούμενους- θα μας πουν και οι φορείς αύριο, πόσοι τελικά κρατούμενοι έχουν τη δυνατότητα πρόσβασης στην εργασία- ώστε οι κρατούμενοι να μην εθίζονται στην απραξία και να μην ατονούν και οι γνώσεις και οι ικανότητες που είχαν πριν τη φυλακή, οδηγώντας τελικά σε χειρότερα αποτελέσματα και με ακόμη μεγαλύτερες δυσκολίες για την επανένταξή τους.

Στο πλαίσιο αυτό, ακόμα και η πρόβλεψη στο άρθρο 8 της δυνατότητας προσφυγής των κρατουμένων για τις συνθήκες κράτησής τους και το ένδικο βοήθημα που εισάγεται, κατά τη γνώμη μας, περισσότερο προσχηματικά εισάγεται για να πληρωθούν κάποιες τυπικές προϋποθέσεις και να αποφευχθούν περισσότερες καταδίκες της χώρας από το ΕΔΔΑ αφού ακόμα και οι όροι που μπαίνουν υπονομεύουν την ίδια τη δυνατότητα εφαρμογής του. Από τα παραπάνω, καθίσταται φανερό ότι η ασφάλεια και ο σωφρονισμός αντιμετωπίζονται ως διότι αγωνιστικά αλληλοαναιρούμενα μεγέθη, την στιγμή που η προσπάθεια σωφρονισμού και κοινωνικής επανένταξης των κρατουμένων είναι αυτή που συμβάλλει και στην ευρύτερη ασφάλεια. Τα ίδια αποτελέσματα, για παράδειγμα, τόσο ως προς την ασφάλεια όσο και σε ότι αφορά την επανένταξη υπάρχουν σε μια φυλακή με υπεράριθμους κρατούμενους, σε σχέση με καταστήματα κράτησης με πιο αξιοπρεπείς συνθήκες διαβίωσης όπου υπάρχουν προγράμματα θεραπείας και απεξάρτησης, υπάρχουν επιλογές εργασίας, εκπαιδευτικά προγράμματα, κλπ.;

Εμείς γνωρίζουμε ότι το οργανωμένο έγκλημα, η λεγόμενη τρομοκρατία, καθώς και άλλες εγκληματικές πράξεις δεν αναπτύσσονται εξαιτίας της έλλειψης της νομοθεσίας και των ανεπαρκών μέτρων ασφαλείας στις φυλακές, αλλά γιατί υπάρχουν νήματα που τα δένουν με το ίδιο το σύστημα και τους μηχανισμούς τους. Γι’ αυτό και ούτε η οριζόντια αύξηση ή η οριζόντια μείωση των ποινών δεν αντιμετωπίζουν σε καμία περίπτωση τα μεγάλα προβλήματα της εγκληματικότητας, πολύ περισσότερο, δεν προσδίδουν από μόνα τους χαρακτήρα προοδευτικότητας ή αντιδραστικότητας στις όποιες νομοθετικές αλλαγές.

Από μόνη της μια εξαντλητική ποινή δεν μπορεί να λειτουργήσει αποτρεπτικά όταν, στην πραγματικότητα, ανθούν οι κοινωνικές αιτίες που ωθούν στο έγκλημα, δηλαδή, κυριαρχούν η φτώχεια, η ανεργία, η αμορφωσιά, η κοινωνική περιθωριοποίηση και καλλιεργούνται αξίες εχθρικές προς την ανθρώπινη ύπαρξη. Ακόμα και αυτά τα αποτρόπαια εγκλήματα που συγκλονίζουν το τελευταίο διάστημα και η περίπτωση αυτή με τα θύματα ανήλικα παιδιά, στην πραγματικότητα, αποδεικνύουν ότι οι αιτίες αυτών των εγκλημάτων βρίσκονται στο ίδιο το σύστημα της εκμετάλλευσης και τις σάπιες αξίες που καλλιεργεί που αφήνει τα θύματα απροστάτευτα. Απουσιάζει παντελώς η ολόπλευρη προστασία και στήριξη των παιδιών με ευθύνη του κράτους- και πραγματικά εδώ, με τον πιο βίαιο τρόπο αποδεικνύεται στη συγκεκριμένη περίπτωση που το τελευταίο διάστημα απασχολεί την κοινωνία, πώς παιδιά αφήνονται έκθετα και στην παιδική εργασία και πολύ περισσότερο στην παιδική εκμετάλλευση και πέφτουν θύματα των διαφόρων ευυπόληπτων πολιτών- αλλά βέβαια μιλάμε και για μια κοινωνία που θρέφει ή κρύβει στα σπλάχνα της τους διάφορους δράστες- τέρατα.

Επομένως, η όλη συζήτηση που γίνεται για το Σωφρονιστικό Σύστημα δεν μπορεί να περιορίζεται στην όποια αυστηροποίηση και στον περιορισμό των δικαιωμάτων των κρατουμένων, που πολλές φορές, γίνεται για να «χαϊδευτούν» με βάση το βάρος που επικρατεί στην κοινωνία για μια σειρά αρνητικές συνέπειες και βαρύτατα εγκλήματα, που όμως, με αυτό τον τρόπο στην πραγματικότητα δεν αντιμετωπίζονται ούτε η ίδια η εγκληματικότητα ούτε, βέβαια, και περιορίζονται οι όποιες αρνητικές συνέπειες που οδηγούν στην πραγματικότητα σε ακόμη μεγαλύτερα ποσοστά υποτροπής.

Προφανώς θέλουμε φυλακές ασφαλείς και για τους κρατούμενους και για το προσωπικό των φυλακών, όχι όμως με μέτρα καταστολής, με φυλακές απομόνωσης, αλλά με βελτίωση των υποδομών και των συνθηκών κράτησης, με φυλακές που θα είναι ανθρώπινες οι συνθήκες, όπου οι κρατούμενοι δεν θα υπερβαίνουν την επιτρεπόμενη χωρητικότητα, με προγράμματα εργασίας, θεραπευτικά, περίθαλψη, υγεία και κυρίως δομές κοινωνικής επανένταξης που απουσιάζουν προκλητικά.

Για τον λόγο αυτό, το Κ.Κ.Ε. διεκδικεί ουσιαστικά μέτρα πρόληψης, σωφρονισμού και κοινωνικής επανένταξης, έχοντας βέβαια επίγνωση ότι το σημερινό οικονομικό και κοινωνικό σύστημα, η σήψη του και οι αξίες του είναι αυτές που γεννούν και αναπαράγουν το εγκληματικό φαινόμενο. Και, βέβαια, η κατάργηση της εκμετάλλευσης ανθρώπου από άνθρωπο και εγκαθίδρυση μιας κοινωνίας που θα καλύπτει το σύνολο των σύγχρονων αναγκών του ανθρώπου είναι η μόνη που μπορεί να συμβάλει ουσιαστικά στο κρίσιμο ζήτημα της επανένταξης του ανθρώπου με παραβατική συμπεριφορά μέχρι την οριστική εξάλειψη του κοινωνικού φαινομένου της εγκληματικότητας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν δώσω τον λόγο στον Ειδικό Αγορητή της Ελληνικής Λύσης, στον κύριο Αντώνη Μυλωνάκη, να κάνω γνωστούς τους φορείς, οι οποίοι θα κληθούν στην ακρόαση της αυριανής συνεδρίασης. Είναι η Ομοσπονδία Σωφρονιστικών Υπαλλήλων Ελλάδος, η Πανελλήνια Ομοσπονδία Υπαλλήλων Υπηρεσιών Εξωτερικής Φρούρησης, η Ένωση Δικαστών και Εισαγγελέων, η Ένωση Εισαγγελέων Ελλάδος, η Ολομέλεια Προέδρων Δικηγορικών Συλλόγων, η Ένωση Ελλήνων Ποινικολόγων, το Σωματείο Υποστήριξης Διεμφυλικών, η Ελληνική Ένωση για τα Δικαιώματα του Ανθρώπου, η Υπηρεσία Επιμελητών Κοινωνικής Αρωγής Αθήνας και ο Σύλλογος Κοινωνικών Λειτουργών Ελλάδος.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Κύριε Πρόεδρε, συγγνώμη, νομίζω ότι θα πρέπει να κληθεί η Εθνική Επιτροπή για τα Δικαιώματα του Ανθρώπου και να μην αποκλειστεί.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Προσπαθούμε, όπως είπα, σε πνεύμα σύνθεσης, να καταλήξουμε στους φορείς. Όσον αφορά για τα δικαιώματα, θα τοποθετηθεί, φαντάζομαι, η Ελληνική Ένωση για τα Δικαιώματα του Ανθρώπου. Δεν φαντάζομαι ότι θα απέχουν οι απόψεις του ενός φορέα με τον άλλον.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, κύριοι Υπουργοί, άκουσα με προσοχή τους εκλεκτούς συναδέλφους και για την αναμόρφωση και τον εκσυγχρονισμό του Σωφρονιστικού Κώδικα και Συστήματος, προφανώς, πρέπει να είναι και ο αντικειμενικός- και είναι τελικά- ο αντικειμενικός σκοπός όλων μας, όλων των πολιτικών κομμάτων, των φορέων, όλων των Ελλήνων.

Η βελτίωση των συνθηκών κράτησης των κρατουμένων και κυρίως η κοινωνική επανένταξη αυτών, αλλά και η βελτίωση της εργασίας των Σωφρονιστικών Υπαλλήλων και των Υπαλλήλων Εξωτερικής Φρουράς, κύριε Υπουργέ, είναι αυτό το οποίο μας απασχολεί και καλείται τώρα η κυβέρνηση, με το παρόν νομοσχέδιο, να λύσει ένα μέρος των προβλημάτων αυτών. Όμως, κύριε Υπουργέ, δυστυχώς, αυτό το νομοσχέδιο καταλήγει να είναι ένα τυπικό νομοσχέδιο με κάποιες τροποποιήσεις μικρές και, κυρίως, μου κάνει εντύπωση ότι από τα 70 και πλέον άρθρα, τα 11 άρθρα είναι που να μας ενημερώνει ότι αντικαθίσταται το Υπουργείο Δικαιοσύνης από το Υπουργείο Προστασίας του Πολίτη.

Κύριε Υπουργέ, είχα πει στον προκάτοχό σας, τον κ . Χρυσοχοΐδη, όταν είχε αναλάβει όλη αυτή τη γκάμα των υπουργείων, γιατί δεν είστε Υπουργός μόνον της Ελληνικής Αστυνομίας, έχετε «κάτω από τη μασχάλη σας» τρία Υπουργεία. Είστε υπεύθυνος για τους Έλληνες Αστυνομικούς και την Ελληνική Αστυνομία γενικότερα, είστε υπεύθυνος για την αντεγκληματική πολιτική και είστε και υπεύθυνος να συμμορφώσετε τους κρατουμένους. Του είχα πει, τότε λοιπόν, ότι είναι πολύ δύσκολο, θα το θυμάται, ίσως, ο κ . Οικονόμου, αυτά τα τρία καρπούζια να τα χωρέσει και να τα κρατήσει κάτω από τη μασχάλη. Σας λέω και εσάς το ίδιο λοιπόν.

Κοιτάξτε, για να τα βάζουμε τα πράγματα κάτω. Ένα νομοσχέδιο, το οποίο, κυρίως, ασχολείται με τις ευεργετικές διατάξεις γι’ αυτούς οι οποίοι είναι ισοβίτες και πολυισοβίτες. Καμία μέριμνα για τους δεσμοφύλακες. Καμία μέριμνα για τους εξωτερικούς φρουρούς. Καμία μέριμνα για να λύσουμε τα προβλήματα, τα οποία χρονίζουν στο Σωφρονιστικό Σύστημα.

Θα πούμε ορισμένα προβλήματα από αυτά, όμως, θέλω να ξέρετε ότι αυτά τα οποία μας καλεί πολλές φορές το ΕΔΔΑ που έχει δικάσει και πρόστιμα κ.λπ. σε κρατούμενους, αλλά και έχει καταδικάσει τη χώρα μας για προσφεύγοντες και γυναίκες και άνδρες κ.λπ., είναι προβλήματα τα οποία χρονίζουν, όπως ο υπερπληθυσμός των φυλακών.

Θυμάμαι τότε είχε γίνει ένα φιλόδοξο σχέδιο να φύγουν οι Φυλακές Κορυδαλλού και να πάνε στον Ασπρόπυργο. Μπορείτε να μας ενημερώσετε πού βρίσκεται αυτό το φιλόδοξο σχέδιο; Έχει γίνει κάποια ενέργεια για να μεταφερθούν οι Φυλακές του Κορυδαλλού στον Ασπρόπυργο; Μία ερώτηση είναι αυτή, γιατί καλά είναι να φέρνουμε νομοσχέδια, καλά είναι να βγάζουμε λόγους, αλλά, θυμάται ο κ. Καραγκούνης, από την πρώτη στιγμή το είχαμε πει, αυτό και όλοι είχαμε συμφωνήσει ότι πρέπει να γίνουν ένα, δύο, τρία καταστήματα σωστά, σοβαρά, σύγχρονα, για να μπορέσει και ο υπερπληθυσμός να μπει σε μία τάξη, καθώς και με άλλα συστήματα τα οποία είχαμε πει, όπως πολύ σωστά ειπώθηκε και από τον κ. Καμίνη, η κοινωφελής εργασία στους δήμους, με την οποία αμέσως αμέσως ένα μεγάλο βάρος φεύγει από τις φυλακές. Υπάρχουν ποινικά αδικήματα τα οποία έχουν τιμωρηθεί με μήνες ή με ένα - δύο χρόνια, για οικονομικά εγκλήματα μικρά, άνθρωποι οι οποίοι δεν είχαν να πληρώσουν και μπήκαν φυλακή. Αυτοί οι άνθρωποι, γιατί να κάθονται μέσα στη φυλακή, γιατί να μη δουλεύουν έξω επ’ ωφελεία των δήμων! Ωφελούνται και αυτοί και οι δήμοι θα ωφεληθούν και η κοινωνία ωφελείται.

Τα βραχιολάκια, η ηλεκτρονική επιτήρηση. Τι έγινε με αυτό; Σε ποιο σημείο έχει φτάσει; Εδώ και 3 - 4 χρόνια, αυτά μελετάμε, αυτά φτιάχνουμε! Θα μπορούσε για αδικήματα πιο βαριά από τα προηγούμενα να υπάρχουν βραχιολάκια.

Τέλος, πρέπει να δούμε το κομμάτι για το οποίο όλη η κοινωνία πλέον είναι ώριμη και δεν είναι μόνο δικό σας κομμάτι. Αυτό το κομμάτι της αποσυμφόρησης, του εκσυγχρονισμού του σωφρονιστικού συστήματος προφανώς δεν είναι μόνο του Υπουργείου Προστασίας του Πολίτη. Εδώ, υπάρχουν έγκριτοι νομικοί. Το Υπουργείο Δικαιοσύνης έχει σοβαρό λόγο πάνω σε αυτό.

Θα σας πω ένα παράδειγμα, κύριε Υπουργέ, σχετικά με αυτόν τον κτηνάνθρωπο, τον Μίχο, ο οποίος γύριζε και εναγκαλίζονταν και πήγαινε στις εκκλησίες και έκανε τους μεγαλόσταυρους και έκανε δωρεές υποτίθεται. Πού τον πήγαμε τον παιδοβιαστή; Στα Γρεβενά! Είναι ισότιμο αυτό το οποίο γίνεται και αυτό που λέει ο νόμος; Γιατί στα Γρεβενά και όχι στο Μαλανδρίνο; Ερωτήθηκε προχθές στην Επιτροπή ο Γενικός Γραμματέας του Υπουργείου από τον Κώστα Χήτα, ήταν και ο κ. Καραγκούνης, και είπε «τον πήγαμε εκεί, διότι εάν δεν το πηγαίναμε εκεί, δεν θα ζούσε». Μπα! Δεν κατάλαβα καλά! Όποιοι, δηλαδή, πηγαίνουν στο Μαλανδρίνο είναι εν δυνάμει νεκροί; Προηγουμένως, είπε και ο Ξανθόπουλος ότι γίνεται βάσει της ποινής. Ισόβια δε θα φάει αυτός ο άνθρωπος; Όταν λέμε ισόβια, πρέπει να είναι ισόβια! Τώρα, πλέον, όλοι το λένε κι εάν βγάλουμε έναν πολιτικό οποιουδήποτε κόμματος στην τηλεόραση για να πάρει τα ψηφαλάκια από τον κόσμο, θα πει «Ναι, τα ισόβια να είναι ισόβια!». Από εδώ υπάρχει κανένας ο οποίος να διαφωνεί ότι τα ισόβια πρέπει να είναι ισόβια για ειδεχθή εγκλήματα; Ερώτηση!

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)** (ομιλεί εκτός μικροφώνου): Βεβαίως!

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Για τον παιδοβιασμό, δηλαδή, τα ισόβια δεν θα έπρεπε να είναι ισόβια! Πρέπει να είναι 18 χρόνια, κύριε Ξανθόπουλε; Με συγχωρείτε, γιατί μου απαντήσατε και με προκαλείτε τώρα.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)** (ομιλεί εκτός μικροφώνου): Το δικαστήριο θα κρίνει.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Αφήστε το δικαστήριο. Εμείς νομοθετούμε! Το δικαστήριο αποφασίζει βάσει των νόμων. Δικηγόρος είστε, εγώ δεν είμαι δικηγόρος. Άρα, λοιπόν, εάν εμείς νομοθετήσουμε ότι όταν στα ισόβια για ειδεχθή εγκλήματα και ορισμένα ειδεχθή εγκλήματα, τα οποία θα τα ονοματίσουμε, όπως ο παιδοβιασμός, όταν δηλαδή ένα παιδάκι 11 χρονών καταστραφεί, ο βιαστής αυτός, ο δολοφόνος πρέπει να μείνει 18 χρόνια φυλακή; Αυτό μας λέτε, κύριε Ξανθόπουλε; Γι’ αυτό διαλύσατε όλη την ελληνική κοινωνία στα 4,5 χρόνια που ανεβήκατε στην εξουσία! Ποτέ δεν θα ξαναδεί η Αριστερά την εξουσία στην Ελλάδα!

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)** (ομιλεί εκτός μικροφώνου): Μη βιάζεστε!

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Καλά, ξέρετε πάρα πολύ καλά ότι οτιδήποτε λέμε, το λέμε καλόπιστα. Εδώ, όμως, μιλάμε για ένα παιδάκι 11 χρονών! Εάν ήταν το παιδί σας τι θα κάνατε; Θα τον είχατε σκοτώσει εκείνη την ώρα!

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Ρητορική είναι η ερώτηση, κύριε Ξανθόπουλε. Δεν απευθύνεται προσωπικά σε εσάς.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Δεν απευθύνομαι στον κ. Ξανθόπουλο. Ρητορικό είναι το ερώτημα και απευθύνεται σε όλους μας, όλοι είμαστε γονείς.

Βλέπω, κύριοι Υπουργοί, μία κωλυσιεργία απίστευτη! Σε λίγο, γι’ αυτό το παιδάκι, όλοι θα λένε «Ναι, μπήκα στην πλατφόρμα, συνομίλησα μαζί της με ηλεκτρονικό μέσον, αλλά ούτε είδα, ούτε έκανα τίποτα». Μα, μας λέγατε για 213 +10 = 223. Τώρα, ακούμε για 30, σε λίγο θα ακούσουμε για 5 - 6 παράλυτους, από τους οποίους ο ένας δεν μπορεί να πάει με γυναίκα, ο άλλος έχει τη μέση του, ο άλλος πηγαίνει και κάνει αιμοκαθάρσεις. Αυτή η δουλειά θα γίνεται;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη)** (ομιλεί εκτός μικροφώνου): Ζηλέψατε τον κ. Σπίρτζη που τα έλεγε αυτά. Πού τα ξέρετε όλα αυτά; Αυτά τα ξέρει η Ανακριτική Αρχή.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Τα ακούμε από την τηλεόραση, κύριε Υπουργέ. Αυτά ακούμε από τους δημοσιογράφους! Αυτά ακούμε, αυτά λέω. Εγώ δεν είπα ότι ισχύουν. Εγώ λέω τι ακούμε! Εσείς δεν ακούτε; Εάν δεν βλέπετε τηλεόραση, να σας πάρουμε μια τηλεόραση στο γραφείο σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη)** Έχω καλύτερα πράγματα να κάνω.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):**  Πρέπει να τα βλέπουμε και να τα ακούμε όλα, κύριε Υπουργέ. Καλύτερα πράγματα έχουμε όλοι μας να κάνουμε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη)**: Τη δουλειά εννοώ!

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):**  Τη δουλειά εννοούμε και οι δύο!

Άρα, λοιπόν, κυρίες και κύριοι συνάδελφοι, πρέπει να είμαστε σοβαροί εάν θέλουμε να μας παίρνουν στα σοβαρά οι πολίτες. Τα ισόβια θα είναι ισόβια, το έχουμε πει, όλοι το λένε τώρα, είναι ώριμη η κοινωνία, ώστε αυτός ο οποίος έκανε τέτοια κτηνώδη πράγματα να μην ξαναβγεί ποτέ από τη φυλακή. Μέσα! Σκληρή είναι η φυλακή, σκληρή είναι και η δολοφονία αυτού του παιδιού. Το παιδάκι έχει δολοφονηθεί! Εκτός κι εάν το βλέπουμε πολύ χαλαρά το πράγμα.

Ένα άλλο θέμα είναι η έλλειψη μόνιμων γιατρών. Τα ίδια τα Μέσα Μαζικής Ενημέρωσης, πολλές φορές, έχουν προβάλει εικόνα από τον ελλιπή ιατρικό εξοπλισμό στα σωφρονιστικά καταστήματα. Μόνιμοι γιατροί και νοσηλευτές δεν υπάρχουν, δεν επαρκούν, με αποτέλεσμα να τηλεφωνεί ο Διευθυντής των φυλακών σε εξωτερικούς γιατρούς να έρθουν να δουν κρατούμενο κ.τ.λ.. Αυτά έπρεπε να έχουν λυθεί!

Έλλειψη υποδομών για ΑμεΑ. Υπάρχει υποδομή για ΑμεΑ; Υπάρχουν κρατούμενοι ΑμεΑ. Αυτοί οι άνθρωποι, πώς θα εκτίσουν την ποινή τους;

Ελλιπής φαρμακευτική περίθαλψη. Πάρα πολλές καταγγελίες!

Η υποστελέχωση είναι, επίσης, ένα από τα θέματα που έχουμε συζητήσει πάρα πολλές φορές. Πρέπει να πάρουμε σωφρονιστικούς υπαλλήλους. Πρέπει να πάρουμε ανθρώπους οι οποίοι θα κάνουν τη δουλειά μέσα στις φυλακές. Είναι δύσκολη δουλειά και θα πρέπει να πληρωθούν καλά για να μπουν μέσα στη φυλακή να κάνουν τον παιδονόμο των κρατουμένων. Να μην κοιτάμε τους κρατούμενους με τις μικρές ποινές, αλλά να κοιτάμε τους εγκληματίες με ειδεχθή εγκλήματα, οι οποίοι είναι ισοβίτες και πρέπει να έχουμε ειδικούς ανθρώπους για να μπορέσουν να βγάλουν εις πέρας την αποστολή.

Θα σας πω μία περίπτωση που ο πληθυσμός των καταστημάτων, τον Δεκέμβρη του 2021, ανέρχονταν σε 11.827 κρατουμένους με θέσεις για 10.175, δηλαδή πληρότητα 110%! Πώς, λοιπόν, θα μπορέσουμε αυτό τον υπερπληθυσμό των φυλακών να τον κάνουμε καλά!

Τα δικαιώματα των σωφρονιστικών υπαλλήλων, το τονίζω, είναι πολύ σοβαρά αυτά. Αν ρωτήσετε και μιλήσετε με τους ανθρώπους, θα δείτε, ότι υπάρχει τεράστιο πρόβλημα. Οι άνθρωποι αυτοί δουλεύουν αδιάλειπτα, χωρίς άδειες πολλές φορές, χωρίς ρεπό, πολύωρες βάρδιες, ελλιπή μέτρα φύλαξης εντός και εκτός των φυλακών. Χρειάζονται οι άνθρωποι και η εξωτερική φρουρά και η εσωτερική φρουρά, να υπάρχουν άτομα τα οποία θα μπορέσουν με εκπαίδευση να βγάλουν την εργασία τους, την αποστολή τους. Υγιεινή των φυλακών, τα λέω γρήγορα, θα τα πούμε αργότερα τα υπόλοιπα στις άλλες επιτροπές και βέβαια, έχουμε πει για την κοινωφελή εργασία.

Ένα άλλο θέμα, το οποίο θέλω να θίξω είναι αυτό το θέμα με την ΕΠΑΝΟΔΟ, ένα Νομικό Πρόσωπο Ιδιωτικού Δικαίου, μια Μη Κυβερνητική Οργάνωση δηλαδή ουσιαστικά. Γιατί, δεν μπορεί το Υπουργείο Προστασίας του Πολίτη να έχει αυτό το Νομικό Πρόσωπο δικό του; Γιατί πρέπει να είναι Μη Κυβερνητική Οργάνωση, δηλαδή, να είναι Ιδιωτικού Δικαίου;

Στο άρθρο 68, προβλέπεται η υποχρέωση της πολιτείας να μεριμνά για την ομαλή επάνοδο και προσαρμογή όλων των κρατουμένων, χωρίς διακρίσεις, που σε εναρμόνιση με τις διατάξεις της ΕΣΔΔΑ, μέσω αυτού του Νομικού Προσώπου Ιδιωτικού Δικαίου. Άρα, λοιπόν, τα αφήνουμε όλα σε μία Μη Κυβερνητική Οργάνωση και η οποία δεν είναι και εγγεγραμμένη. Εδώ, θα το καταθέσω στα πρακτικά στην Ολομέλεια, έχω μπροστά μου το Μητρώο των Μη Κυβερνητικών Οργανώσεων, δεν είναι καταγεγραμμένη η ΕΠΑΝΟΔΟΣ. Ποια είναι αυτή η ΕΠΑΝΟΔΟΣ; Τι Νομικό Πρόσωπο Ιδιωτικού Δικαίου είναι; Πώς ελέγχεται; Πώς δηλαδή θα μπορέσουμε αυτούς τους ανθρώπους να τους προσαρμόσουμε πάλι στην κοινωνία; Με την ΕΠΑΝΟΔΟ;

Κυρίες και κύριοι συνάδελφοι, είπαμε ορισμένα πράγματα, αυτό που θέλω να τονίσω είναι το εξής: Πρέπει όλοι να καθίσουμε κάτω, να τα βάλουμε τα πράγματα, να συντονιστούμε και το πολιτικό σύστημα όλο μαζί να μπορέσει να φέρει ένα νομοσχέδιο, το οποίο θα είναι πραγματική αναμόρφωση του σωφρονιστικού συστήματος.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριοι Υπουργοί, κυρίες και κύριοι συνάδελφοι, θα συμφωνήσω με τοποθετήσεις συναδέλφων πριν από μένα, πως πραγματικά, το ζήτημα του Σωφρονιστικού Κώδικα και γενικά της διαχείρισης του σωφρονισμού, είναι εξαιρετικά σημαντικό και γι’ αυτό θα έπρεπε, πραγματικά και ειδικά για το συγκεκριμένο νομοσχέδιο, να υπάρχει ένα ευρύτερο πλαίσιο συζήτησης, συνεργασίας και στη διαμόρφωση, επιτρέψτε μου να χρησιμοποιήσω την έκφραση αυτή. Παρόλα αυτά, δυστυχώς, ο τρόπος που έχει διαχειριστεί και που έχει σταθεί από την αρχή η κυβέρνηση της Ν.Δ. και η κυβέρνηση του Κυριάκου Μητσοτάκη απέναντι στον σωφρονισμό, δεν αφήνει πολλά περιθώρια, ούτε για δυνατότητα συνεργασίας, ούτε σύμπλευσης, ούτε στήριξη του νομοσχεδίου.

Αφορμή γι’ αυτό, ξεκάθαρα, είναι η μεταφορά αρμοδιοτήτων από το Υπουργείο Δικαιοσύνης του κομματιού του σωφρονισμού στο Υπουργείο Προστασίας του Πολίτη. Και εμείς, αλλά και άλλα κόμματα της Αντιπολίτευσης, έχουμε από την πρώτη στιγμή σταθεί απέναντι σε αυτή την απόφαση, τη συνειδητή απόφαση της κυβερνώσας παράταξης, κρίνοντας, πως φυσικός χώρος του ζητήματος των φυλακών και της διαχείρισης αυτού είναι το Υπουργείο Δικαιοσύνης. Η συνειδητή και ξεκάθαρη στρατηγική επιλογή μεταφοράς της αρμοδιότητας του Υπουργείου Προστασίας του Πολίτη, δυστυχώς, προδιάγραψε και συνεχίζει να περιγράφει τον τρόπο με τον οποίο στέκεται η κυβέρνηση απέναντι στον σωφρονισμό και στη διαχείριση του προβλήματος. Σίγουρα είναι ένα ζήτημα που έχει χρόνια και πάγια προβλήματα και θα πρέπει να δούμε πολύ σταθερά και με όσο το δυνατό ευρύτερο πλαίσιο αντιμετώπισης και να συζητήσουμε και να δούμε πώς θα μπορέσουν να αντιμετωπιστούν τα χρόνια προβλήματα που ταλανίζουν τόσο τους ανθρώπους που βρέθηκαν σε ένα σωφρονιστικό κατάστημα όσο και τους εργαζόμενους όσο και γενικότερα συνολικά την κοινωνία.

Βασικά ζητήματα είναι ο υπερπληθυσμός. Όλοι αναφερόμαστε σε αυτόν, είμαι και στην αντίστοιχη Επιτροπή για την Παρακολούθηση του Σωφρονιστικού εκπροσωπώντας το ΜέΡΑ25, έχουμε συζητήσει πάρα πολλές φορές το ζήτημα του υπερπληθυσμού, δυστυχώς, όμως, συζητάμε, συζητάμε, δεν βλέπουμε, όμως, να έχουμε τελικό αποτέλεσμα. Αν, δίπλα σε αυτό, τώρα βάλουμε και τα χρόνια της πανδημίας και τις ελλείψεις που αντιμετωπίζουν τα σωφρονιστικά καταστήματα σε γιατρούς, σε νοσηλευτικό προσωπικό, ακόμη και σε πρώτες ύλες αντιμετώπισης της υγειονομικής κρίσης και όχι μόνο, βλέπουμε πως, πραγματικά, η κατάσταση, ειδικά τα τελευταία δυόμισι χρόνια, είναι απίστευτα ζοφερή και νοσηρή. Βλέπουμε και πέρα από αυτό, την τιμωρητική διάθεση που έχει η Ν.Δ. και τον τρόπο που θεωρεί πως θα πρέπει να αντιμετωπίσει τους ανθρώπους που βρέθηκαν σε μια φυλακή πολλές φορές και έχοντας κάνει ένα έγκλημα, όπως μια κλοπή ή μικρότερο έγκλημα, δεν μιλάμε για βαρυποινίτες μόνο, φαίνεται να ξεχνά η κυβέρνηση της Ν.Δ. πως οι κρατούμενοι έχουν δικαιώματα και είναι δική μας υποχρέωση να τα προασπίσουμε, γιατί και αυτοί έχουν δικαιώματα, είναι συμπολίτες μας, είναι πολίτες αυτής της χώρας. Φυσικά, έχουν δικαιώματα και οι εργαζόμενοι από την άλλη πλευρά, τους οποίους ούτε και αυτούς δείχνει να ακούει η κυβέρνηση.

Ένα μεγάλο ζήτημα, λοιπόν, είναι πέρα από τη διαχείριση του υπερπληθυσμού και η διαχείριση της ασφάλειας, της ασφάλειας διαβίωσης τόσο των κρατουμένων όσο και των εργαζομένων. Βλέπουμε συχνά και διαβάζουμε συχνά για συμπλοκές, για αναταραχές, εντός των σωφρονιστικών ιδρυμάτων. Θα πρέπει, λοιπόν, να δούμε πώς θα προστατέψουμε και τους κρατούμενους και τους εργαζόμενους.

Ένα ζήτημα που έχουμε συζητήσει και στην αρμόδια επιτροπή, είναι το ζήτημα της χρήσης και πως θα πρέπει να δούμε κάτι που ούτε σε αυτό το νομοσχέδιο βλέπουμε πώς θα μπορέσουμε να συνδράμουμε και να στηρίξουμε τους χρήστες κρατούμενους, είτε και κρατούμενους που αρχίζουν να κάνουν χρήση ναρκωτικών και όχι μόνο και άλλων ουσιών, αλκοόλ και άλλων ουσιών, όσο βρίσκονται έγκλειστοι. Αυτοί οι άνθρωποι θα πρέπει να στηριχθούν από εμάς, θα πρέπει να ενσκήψουμε πάνω στη δημιουργία ενός πλαισίου στήριξής τους, τόσο για να μπορέσουν να απεξαρτηθούν, αλλά και να στηριχθούν, όταν πλέον επιστρέψουν στην κοινωνία μετά από τη περίοδο κράτησής τους. Άρα, για εμάς, το τρίπτυχο είναι εκπαίδευση, γιατί και η εκπαίδευση είναι ένα εξαιρετικά σημαντικό ζήτημα, στήριξη και επανένταξη.

Θα συνεχίσω, αναφερόμενη στο κομμάτι της παιδείας. Βλέπουμε, πέρα από όλα τα υπόλοιπα που διακατέχουν και περιγράφουν το νομοσχέδιο, μία έντονη διάθεση περιστολής του δικαιώματος στην άδεια, ακόμη κι όταν αυτό αφορά το κομμάτι των εκπαιδευτικών αδειών. Θα θέλαμε να το δει το Υπουργείο Προστασίας του Πολίτη με ένα θετικότερο βλέμμα αυτές τις μέρες που θα συζητήσουμε το νομοσχέδιο, θα επανέλθουμε και εμείς με επιπλέον προτάσεις, όμως, δεν είναι δυνατόν να μιλάμε για αναμόρφωση του σωφρονιστικού στη χώρα μας και να μην είμαστε δίπλα στους ανθρώπους που προσπαθούν, μέσω ενός σχολείου δεύτερης ευκαιρίας, μέσω της συμμετοχής στις πανελλήνιες εξετάσεις, να βελτιώσουν και να λάβουν την παιδεία που δεν είχαν τη δυνατότητα να λάβουν όσο βρισκόταν εκτός των φυλακών. Αυτοί οι άνθρωποι, λοιπόν, θα πρέπει να στηριχθούν, θα πρέπει να βοηθηθούν, έχουμε πάρα πολλούς κρατούμενους που είναι αναλφάβητοι, που δεν γνωρίζουν ελληνικά και θα πρέπει και αυτοί οι κρατούμενοι να βοηθηθούν, να στηριχθούν, ώστε να μπορέσουν, αν το επιθυμούν, να λάβουν την εκπαίδευση που δεν έλαβαν όταν ήταν σε μικρότερη ηλικία.

Γι’ αυτό, λοιπόν, δεν μπορούμε να κόβουμε ακόμη και τις εκπαιδευτικές άδειες, ούτε να τιςαυστηροποιούμε, γιατί αυτοί οι άνθρωποι τότε βλέπουν πραγματικά να κόβονται τα πόδια τους και τα δικαιώματά τους. Είχαμε, σε όλο το παρελθόν, περιπτώσεις κρατουμένων που έφτασαν να θέσουν τη ζωή τους σε κίνδυνο, καταφεύγοντας σε απεργίες πείνας, ζητώντας το αυτονόητο, ζητώντας τη διασφάλιση του δικαιώματός τους στην εκπαίδευση.

Θα κλείσω, καθώς αύριο και στη δεύτερη ανάγνωση, θα τοποθετηθούμε με λεπτομέρεια επί των επιμέρους σημείων και άρθρων, λέγοντας πως πραγματικά το ζήτημα του Σωφρονιστικού και ο τρόπος διαχείρισής του είναι πολυπρισματικό και δεν μπορούμε να το αντιμετωπίζει, κανείς από εμάς, μονοδιάστατα.

Δεν είναι ένα πεδίο για επικοινωνιακή νομοθέτηση, δεν είναι ένα πεδίο για νομοθέτηση με τιμωρητική διάθεση. Είναι ένα πεδίο που θα πρέπει, πραγματικά, να αντιμετωπιστεί από όλες τις πλευρές. Θα πρέπει να αντιμετωπιστεί από όλες του τις διαστάσεις. Για εμάς, ο σωφρονισμός, δεν είναι εγκλωβισμός, δεν θα πρέπει να είναι εγκλωβισμός, σε ένα κατάστημα κράτησης. Θα πρέπει να είναι μία έκτιση ποινής, όμως, με έντονο στοιχείο, το στοιχείο του σωφρονισμού και φυσικά, με έντονο πλαίσιο στήριξης, ώστε ο κρατούμενος όταν επιστρέψει στην κοινωνία, να μπορέσει να επανέλθει τόσο στην οικονομική, στην κοινωνική, αλλά και την πολιτική διάσταση της κοινωνίας μας, να μη νιώθει αποκομμένος, να μη νιώθει στοχοποιημένος, με ένα στόχο στην πλάτη, «Ο πρώην κρατούμενος», «Ο πρώην φυλακισμένος», «Ο πρώην χρήστης φυλακισμένος», αλλά, πραγματικά, να έχει τη δυνατότητα να επανέλθει σαν ενεργό μέλος της κοινωνίας μας, διότι έτσι θα μπορέσουμε, όχι μόνο να πετύχουμε τον σωφρονισμό, αλλά και να μειώσουμε τα ποσοστά που δείχνουν ότι, δυστυχώς, οι κρατούμενοι, πολύ συχνά, μετά την αποφυλάκισή τους, υποπέφτουν σε νέα αδικήματα και συχνά οδηγούνται ξανά στις φυλακές.

Δίπλα σε όλους αυτούς, θα πρέπει όλοι εμείς να σταθούμε συμπαραστάτες και αρωγοί στην προσπάθειά τους.

Ευχαριστώ. Θα κλείσω εδώ για σήμερα και αύριο θα έχουμε νέες επισημάνσεις και παρατηρήσεις επί των άρθρων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καστανίδης.

**ΧΑΡΑΛΑΜΠΟΣ (ΧΑΡΗΣ) ΚΑΣΤΑΝΙΔΗΣ:** Κύριε Πρόεδρε, ευχαριστώ, θα είμαι εξαιρετικά σύντομος, γιατί τα επιμέρους θέματα που θέλω να θίξω, θα τα επαναφέρω, θα τα αναλύσω στη συζήτηση για τα άρθρα.

Ζήτησα το λόγο μόνο για να προτρέψω την ηγεσία του Υπουργείου Προστασίας του Πολίτη να είναι ανοιχτή στις ιδέες και τις προτάσεις της Αντιπολίτευσης, γιατί επισημαίνω ότι, ήδη, στο κείμενό σας υπάρχουν σοβαρά νομικά και ουσιαστικά λάθη.

Για να σας δώσω μόνο ένα παράδειγμα - δεν θα συνεχίσω - στο κείμενό σας, στις διατάξεις που αναφέρεστε, στην οργάνωση του εκλογικού δικαιώματος, κάνετε αναφορά, παραδείγματος χάριν, στην ποινική παρεπόμενη ποινή, της απώλειας, της έκπτωσης από το δικαίωμα του εκλέγειν. Θέλω να σας ενημερώσω ότι ο Ποινικός Κώδικας, πια, δεν προβλέπει τέτοια παρεπόμενη ποινή, για να δείτε ένα νομικό λάθος που υπάρχει.

Η έκπτωση, πλέον, από το δικαίωμα του εκλέγειν γίνεται με κοινή διάταξη της εκλογικής νομοθεσίας. Η μόνη παρεπόμενη ποινή, πλέον που απομένει στον Ποινικό Κώδικα, είναι η έκπτωση από δημόσιο αξίωμα. Το αναφέρω ως παράδειγμα, θα σας το υποδείξω και όταν κάνουμε τη συζήτηση επί των άρθρων.

Κύριε Πρόεδρε, ευχαριστώ πολύ. Παρακαλώ, να προσέξουμε λίγο τη συζήτηση, διότι υπάρχουν θέματα που πρέπει να αλλάξουν και να μεταρρυθμιστούν επί τα βελτίω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Καστανίδη. Πιστεύω ότι θα ληφθεί υπόψιν.

Θα ολοκληρώσουμε τη συνεδρίασή μας, με την αγόρευση του Υπουργού Προστασίας του Πολίτη, κ. Θεοδωρικάκου.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Πρόεδρε, ευχαριστώ πολύ.

Προτού αναφερθώ στα βασικά σημεία, στη φιλοσοφία και την πολιτική που ακολουθεί το νομοσχέδιο που συζητούμε σήμερα, να μου επιτρέψετε, δύο, τρεις συγκεκριμένες αναφορές σε θέματα επικαιρότητας, τα οποία εθίγησαν από ομιλίες συναδέλφων και στα οποία θέλω να είναι σαφής η τοποθέτηση της Κυβέρνησης και του Υπουργείου Προστασίας του Πολίτη, κατ’ αρχάς, σε ό,τι αφορά την τραγική υπόθεση της βάρβαρης κακοποίησης, όχι μόνο σεξουαλικής κακοποίησης, απόλυτης συνολικής κακοποίησης ενός παιδιού 12 ετών, ενός κοριτσιού 12 ετών.

Θέλω να επαναλάβω ότι θεωρώ ότι η Ελληνική Αστυνομία κινήθηκε με πολύ μεγάλη σοβαρότητα, υπευθυνότητα και επαγγελματισμό. Έχει κάνει πάρα πολύ καλά τη δουλειά της, ανταποκρίνεται πλήρως σε οτιδήποτε της ζητείται από την Ανακριτική Αρχή, η οποία, πλέον, έχει την ευθύνη της κύριας ανάκρισης, η οποία διεξάγεται. Δεν υπάρχει καμία αμφιβολία ότι οι δράστες, ή τουλάχιστον, αυτοί που φαίνεται ότι είναι οι δράστες αυτού του αποτρόπαιου εγκλήματος, οδηγούνται ένας - ένας στη Δικαιοσύνη, η αλήθεια θα λάμψει. Αυτό είναι μια προφανής και απόλυτη απαίτηση όλης της κοινωνίας, στην οποία η Ελληνική Δικαιοσύνη είμαι βέβαιος, θα ανταποκριθεί πλήρως και επαναλαμβάνω ότι, η Ελληνική αστυνομία κάνει και θα συνεχίσει να κάνει τα πάντα προκειμένου να συνδράμει στην πραγματοποιούμενη έρευνα. Το λέω αυτό, διότι, δεν υπάρχει κανένας λόγος να επαναλαμβάνονται και μάλιστα μέσα στο Κοινοβούλιο φωνές λαϊκισμού, δημαγωγίας, τερατολογίας, για πράγματα, για τα οποία δεν είναι ούτε καν γνωστά τα δεδομένα.

Δεν υπάρχει καμία περίπτωση να αποκρυπτεί τίποτα, η έρευνα πάει μέχρι το τέλος και οι ένοχοι θα αποδοθούν στη Δικαιοσύνη, για να έχουν τη μοίρα και την ποινή που τους αξίζει.

Σε ό,τι αφορά την υπόθεση του Αστυνομικού Τμήματος της Ομόνοιας ή, μάλλον, του συμβάντος στο Αστυνομικό Τμήμα της Ομόνοιας, διότι οι δράστες είναι ειδικοί φρουροί που ήταν έξω, ήταν ειδικοί φρουροί της Αμέσου Δράσεως, δεν ήταν αστυνομικοί που υπηρετούσαν εκεί. Έχουμε ξεκαθαρίσει, από την πρώτη ημέρα, το αυτονόητο ότι, εκείνοι που εργάζονται και υπηρετούν στις υπηρεσίες, στις αρχές ασφαλείας, για την εφαρμογή του νόμου, είναι οι πρώτοι που οφείλουν να τηρούν τους νόμους και είναι αδιανόητο, παντελώς απαράδεκτο και τρισάθλιο, εν προκειμένω, να κάνουν τέτοιου είδους παράνομες και εγκληματικές πράξεις. Διότι, από την εικόνα που έχω, σε κάθε περίπτωση, υπάρχει άθλια συμπεριφορά και παράνομη. Δεν είμαι εγώ αυτός που θα κάνω ποινική αξιολόγηση της υπόθεσης. Κάνει η Δικαιοσύνη την ποινική αξιολόγηση της υπόθεσης. Ωστόσο, η Ελληνική Αστυνομία, από την πρώτη στιγμή, μέσα από τις προβλεπόμενες πειθαρχικές διαδικασίες, έχει θέσει τους συγκεκριμένους δύο ειδικούς φρουρούς σε διαθεσιμότητα και η πειθαρχική έρευνα θα επεκταθεί στο σύνολο των ανθρώπων, οι οποίοι, ενδεχομένως, εμπλέκονται στην υπόθεση. Θέλουμε να είμαστε απολύτως άτεγκτοι και αυστηροί.

Επίσης, καθώς, δεν είναι η πρώτη φορά που απασχολούν συμβάντα που λαμβάνουν χώρα στο Αστυνομικό Τμήμα Ομονοίας, έχω ζητήσει από τον Αρχηγό της Ελληνικής Αστυνομίας και είναι θέμα ελάχιστου χρονικού διαστήματος, ένα σύνολο παρεμβάσεων, στο Τμήμα, προκειμένου να βελτιωθούν οι υποδομές και να βελτιωθεί και η ποιότητα των παρεχόμενων υπηρεσιών, γιατί, κακά τα ψέματα, είναι ένα αστυνομικό τμήμα, πολύ δύσκολο. Βρίσκεται στο κέντρο της πόλης, με αρκετά προβλήματα, αυτή είναι η πραγματικότητα, με αρκετά θέματα που πρέπει να αντιμετωπίσει κανείς. Παρά το ότι γίνεται μια πολύ σοβαρή και συστηματική δουλειά, ακόμα υπάρχουν σοβαρά θέματα που πρέπει να αντιμετωπιστούν.

Θα είχα μια σειρά από παρατηρήσεις, οι οποίες αφορούν το σωφρονιστικό σύστημα της χώρας και τα προβλήματα. Πιστεύω ότι όταν συζητάμε στο Κοινοβούλιο πρέπει να μιλάμε με ειλικρίνεια, ακόμα και εάν ύστερα από επτά μήνες έχουμε εκλογές και η σκέψη και το πνεύμα όλων συνδέεται με πολιτικά γεγονότα, με καταστάσεις και με τοποθετήσεις, οι οποίες κοιτάνε περισσότερο, στο τι πιστεύει η κοινή γνώμη, παρά σε μια συζήτηση. Εδώ πέρα, όμως, πρέπει να μιλάμε με ειλικρίνεια.

Αν δεν κάνω λάθος, οι περισσότερες φυλακές ήταν αυθαίρετες. Εδώ, αυτή η Κυβέρνηση, το πρώτο πράγμα που υποχρεώθηκε να αντιμετωπίσει, με οριζόντια ρύθμιση, είναι να διαμορφώσει τις προϋποθέσεις, να μπορούμε να παρεμβαίνουμε σε επίπεδο υλικοτεχνικών υποδομών μέσα σε φυλακές, οι οποίες, πραγματικά, είχαν και θα παραδεχτώ, έχουν και σήμερα θέματα και προβλήματα, τα οποία πρέπει να αντιμετωπιστούν. Αυτό είναι ένα το κρατούμενο και είναι πανφημολογούμενο, γιατί όλοι σε αυτή τη χώρα ζούμε και πιστεύω ότι, όλοι τις ίδιες εικόνες και παραστάσεις έχουμε.

Δεύτερον, το πρόβλημα της έλλειψης δυναμικού φύλαξης στα σωφρονιστικά καταστήματα, οι υπάλληλοι, οι εσωτερικοί και εξωτερικοί φρουροί, γνωρίζετε ότι η προηγούμενη κυβέρνηση, η σημερινή Αξιωματική Αντιπολίτευση, έδωσε τη δυνατότητα, μέσα από την κινητικότητα, και άνθρωποι οι οποίοι υπηρετούσαν ως φρουροί στα καταστήματα, τους δόθηκε η δυνατότητα μέσα από την κινητικότητα να επιστρέψουν πίσω στην ιδιότητα του δημοτικού αστυνομικού, την οποία είχαν πριν από το 2015, με αποτέλεσμα να υπάρξει αφαίμαξη υπαλλήλων φύλαξης στα σωφρονιστικά καταστήματα, κατά αρκετές εκατοντάδες. Αυτή είναι η πραγματικότητα. Αυτή την πραγματικότητα παρέλαβε η σημερινή κυβέρνηση, η οποία, με τη σειρά της, προχώρησε στην πρόσληψη 588 σωφρονιστικών υπαλλήλων, για να είμαι απολύτως ακριβής, γιατί δεν μου αρέσει να υπερβάλλω, σε διαδικασία την οποία είχε ξεκινήσει η προηγούμενη κυβέρνηση του ΣΥΡΙΖΑ, ολοκληρώθηκε αυτό με τους 588 και τώρα είναι σε εξέλιξη 2 προκηρύξεις πρόσληψης, οι οποίες είναι πάρα πολύ σημαντικές και οι οποίες όπως ξέρετε διεξάγονται όλες με τις διαδικασίες του ΑΣΕΠ, με το ΑΣΕΠ, με όποιες δυσκολίες από άποψη χρόνου εννοώ, σημαίνει ότι υπάρχουν γύρω από αυτή την υπόθεση.

Όμως, όλοι μας συμφωνούμε ότι είναι κρίσιμη, χρήσιμη και αναγκαία η μεταρρύθμιση του σωφρονιστικού συστήματος. Με το προτεινόμενο νομοσχέδιο, πιστεύω ότι γίνονται μια σειρά βήματα μπροστά. Εμείς στοχεύουμε στον εκσυγχρονισμό των συνθηκών κράτησης των ανθρώπων στα καταστήματα αυτά. Το να πετύχουμε την, κατά το δυνατόν, ίση αντιμετώπιση όλων σε ό,τι αφορά τον τρόπο διαβίωσης των κρατουμένων, εννοώ και ασφαλώς να γίνονται σεβαστά τα δικαιώματα, που έχουν ως άνθρωποι, οι οποίοι εκτίουν συγκεκριμένες ποινές, προσπαθώντας να εναρμονιστούμε με τις επιταγές της ευρωπαϊκής νομοθεσίας και της νομολογίας, που έχει διαμορφωθεί από το Ευρωπαϊκό Δικαστήριο Δικαιωμάτων του Ανθρώπου.

Για αυτό τον σκοπό, προωθούμε τον διαχωρισμό των σωφρονιστικών καταστημάτων, με βάση το είδος και τη βαρύτητα των αδικημάτων. Επίσης, στοχεύουμε στη βελτίωση των συνθηκών υγειονομικής περίθαλψης, οι οποίες είναι δύσκολες σε πολλές περιπτώσεις και διατροφής των κρατουμένων. Γι’ αυτό τον σκοπό, εξορθολογίζονται διατάξεις που αφορούν τις προϋποθέσεις μεταγωγής στα ειδικά καταστήματα, τις προϋποθέσεις χορήγησης των τακτικών αδειών και των εκπαιδευτικών αδειών και την παροχή εναλλακτικών τρόπων έκτισης της ποινής. Θυμίζω ότι, ήδη, με τροπολογία, έχουμε επεκτείνει τη δυνατότητα και σε μια σειρά άλλες περιοχές εκτός από την Αθήνα για το βραχιολάκι και ότι υπάρχει σε εξέλιξη ο διεθνής διαγωνισμός, προκειμένου να υπάρξει προμήθεια που θα μας δώσει τη δυνατότητα να λύσουμε πιο δραστικά και πιο αποτελεσματικά το πρόβλημα, όπως πιστεύω ότι είναι επιθυμία όλων μας.

Διότι, ο τρόπος για να μειώσεις τον υπερπληθυσμό των φυλακών μέσα στο σημερινό δικαιικό σύστημα είναι πάρα πολύ συγκεκριμένος, έχει σχέση με τις εναλλακτικές δυνατότητες, με το βραχιολάκι, με την ενίσχυση των αγροτικών φυλακών –ήδη, μετά την τροπολογία, έχουν μεταφερθεί 600 άνθρωποι στη συγκεκριμένη αγροτική φυλακή- και, ασφαλώς, με το πρόγραμμα κατασκευών που υπάρχουν για τα υπόλοιπα καταστήματα, το οποίο είναι σε πλήρη εξέλιξη και ορισμένες από αυτές θα είναι άμεσα έτοιμες πιστεύουμε σε ελάχιστους μήνες, όπως είναι η φυλακή στην Κρήτη. Η Δράμα έχει άμεση σχέση με τους εργαζόμενους, με την υλοποίηση και θα λειτουργήσει σε κάθε περίπτωση. Δεν είναι, πιστεύω, ανώτερα μαθηματικά, άρα, μάλλον, όλοι συμφωνούμε ότι οι τρόποι αντιμετώπισης του υπερπληθυσμού είναι αυτοί και τους υλοποιούμε.

Τώρα, πέρα από αυτό, τα βασικά θέματα που προβλέπει το νομοσχέδιο, όπως είπα νωρίτερα, είναι η διασφάλιση της ισότητας των κρατουμένων και η αποφυγή διακριτικής μεταχείρισης, συμπεριλαμβανομένης και της οικονομικής κατάστασης, το κρίσιμο θέμα -βασικό μέτρο του νομοσχεδίου- προχωράμε στη θέσπιση ένδικου βοηθήματος για την προβολή, εξέταση και επανόρθωση από αρμόδια αρχή των παραπόνων, αναφορικά με τις συνθήκες κράτησης των κρατουμένων στα σωφρονιστικά καταστήματα, όσο και στα αστυνομικά τμήματα της χώρας.

Επ’ αυτού ειπώθηκαν μια σειρά συγκεκριμένες παρατηρήσεις, τις οποίες σκοπεύουμε να εξετάσουμε με πάρα πολύ προσεκτικό τρόπο και να επανέλθουμε στην κατ’ άρθρο συζήτηση, γιατί πιστεύω ότι ο στόχος όλων μας είναι να πετύχουμε την βέλτιστη λύση, η οποία θα ανταποκρίνεται και στις διεθνείς υποχρεώσεις της χώρας και στην κατάσταση που υπάρχει σήμερα στο σωφρονιστικό σύστημα, προκειμένου να πετύχουμε την ορθότερη λύση, θα έλεγα. Θα γίνω συγκεκριμένος όμως για αυτό στην κατ’ άρθρο συζήτηση, παίρνοντας υπόψη τις προτάσεις των κομμάτων και τη συζήτηση που έχει ήδη προηγηθεί.

Διευρύνουμε τη διάκριση των κατηγοριών κρατουμένων και την πρόβλεψη κράτησης ιδιαίτερα επικίνδυνων κρατουμένων με σοβαρά απείθαρχη συμπεριφορά σε σωφρονιστικά καταστήματα, πειθαρχικά ή αυξημένης ασφάλειας, ξαναπροσδιορίζουμε το κατώτατο όριο ηλικίας για τους νεαρούς κρατουμένους από τα 13 στα 15 χρόνια και την κράτησή τους χωρίς επικοινωνία με τα συγκροτήματα κράτησης ενηλίκων, διασφαλίζουμε τη διαβίωση κρατουμένων μητέρων με παιδιά έως 3 ετών σε χωριστό ειδικό χώρο -το θεωρώ πάρα πολύ κρίσιμο και ουσιαστικό- επίσης προχωρά η ίδρυση και λειτουργία βρεφονηπιακού σταθμού μέσα στα σωφρονιστικά καταστήματα, προβλέπεται η επικοινωνία των κρατουμένων με το ευρύτερο κοινωνικό περιβάλλον και με χρήση των νέων τεχνολογιών, όπως είναι το Skype, προχωράμε στη διαμόρφωση χώρων και τρόπων επικοινωνίας των κρατουμένων με την επίσκεψη ανηλίκων τέκνων ηλικίας μέχρι 8 ετών -πιστεύω ότι είναι μια ανθρωπιστική υποχρέωση αυτή στην οποία πρέπει να ανταποκριθούμε- προχωράμε την ίδρυση ψυχιατρικού και νοσοκομειακού τμήματος ξεχωριστά για τις κρατούμενες γυναίκες, στην ίδρυση νέων κατηγοριών σωφρονιστικών καταστημάτων για κρατούμενους που έχουν τελέσει εγκλήματα κατά της γενετήσιας ελευθερίας ή για οικονομικά αδικήματα, καθώς και καταστήματα εργασίας και αυξημένης ασφάλειας.

Κάτι που, επίσης, θεωρώ ότι είναι πάρα πολύ σημαντικό για τα σωφρονιστικά καταστήματα, παρέχεται η δυνατότητα στους κρατούμενους να εξετάζονται και να παρακολουθούνται από ιατρούς της δικής τους επιλογής εάν επιθυμούν, ακόμα και με δική τους δαπάνη. Θεσπίζεται η διαβάθμιση των προϋποθέσεων χορήγησης αδειών ανάλογα με την επικινδυνότητα και τη βαρύτητα των εγκλημάτων και θεσπίζεται, επίσης, σε κάποιες περιπτώσεις, ευμενέστερων προϋποθέσεων χορήγησης των τακτικών αδειών. Προχωράμε στην εξειδίκευση της δυνατότητας χορήγησης εκπαιδευτικής άδειας μόνο σε δημόσιες σχολές, με παράλληλη θέσπιση του ελάχιστου χρονικού πλαισίου δοκιμασίας, ως πρόνοιας με εγγυητικό χαρακτήρα, αυστηροποιούνται οι προϋποθέσεις χορήγησης άδειας μη ελεύθερης διαβίωσης μόνο για τους κρατούμενους που εκτίουν ποινή κάθειρξης για οικονομικά αδικήματα και προσθέτουμε νέους λόγους μεταγωγής κρατουμένων σχετικών με την ομαλή λειτουργία του σωφρονιστικού καταστήματος, την πειθαρχική τιμωρία των κρατουμένων, τον σεβασμό των δικαιωμάτων τους, με βάση την ταυτότητα και το φύλο τους.

Τέλος, διευκολύνουμε την ένταξη των αποφυλακισθέντων στην οικονομική και κοινωνική ζωή, μέσω της πρόσληψης κατά προτεραιότητα σε κοινωνικές συνεταιριστικές επιχειρήσεις ή μονάδες που λειτουργούν υπό την εποπτεία της Πολιτείας. Επίσης, να υπογραμμίσω, για πρώτη φορά, προχωρά η Γενική Γραμματεία στη διοργάνωση ενός ολοκληρωμένου προγράμματος κατάρτισης των ανθρώπων, οι οποίοι εκτίουν ποινές στις φυλακές, οι οποίες περιλαμβάνουν και πιστοποίηση για συγκεκριμένα πράγματα και συγκεκριμένες δυνατότητες. Πιστεύω ότι είναι μια πάρα πολύ σημαντική τομή -θα επανέλθω για αυτό το θέμα και στην Ολομέλεια- ενώ είναι σε εξέλιξη -το λέω, γιατί δεν θέλω να αφήνω αναπάντητα ερωτήματα που τέθηκαν από συναδέλφους- η υπόθεση που αφορά το νέο μεγάλο έργο μετεγκατάστασης των φυλακών του Κορυδαλλού στον Ασπρόπυργο. Έχουν γίνει, ήδη, μια σειρά σοβαρές προπαρασκευαστικές δράσεις. Έχουν ολοκληρωθεί περιβαλλοντικές μελέτες σε ό,τι αφορά τον νέο χώρο κατασκευής στον Ασπρόπυργο, καθώς και το ειδικό προεδρικό διάταγμα, το οποίο προβλέπει τη δυνατότητα κατασκευής στον χώρο που έχει επιλεγεί στον Ασπρόπυργο.

Άρα, έχει γίνει ένα σημαντικό κομμάτι γραφειοκρατίας, το οποίο προφανώς είναι απαραίτητο και αναγκαίο σε όλη αυτή την υπόθεση και προχωρά η διαδικασία, η οποία πιστεύω ότι το ΤΑIΠΕΔ είναι αρμόδιο να μας δώσει το χρονοδιάγραμμα της εξέλιξης για τον διεθνή διαγωνισμό, ο οποίος πρέπει να προκηρυχθεί για να πραγματοποιηθεί το έργο.

Αγαπητοί συνάδελφοι, πιστεύω ότι βασικός στόχος όλων μας είναι η βελτίωση της αποτελεσματικότητας στη σωφρονιστική μας πολιτική σε όφελος των κρατουμένων, σε όφελος των αγαπημένων τους προσώπων, των οικογενειών τους που έχουν επαφή μαζί τους, αλλά και προς όφελος όλης της κοινωνίας. Οφείλουμε να σεβόμαστε στην πράξη τις αρχές του κράτους δικαίου και τα ανθρώπινα δικαιώματα.

Θεωρώ ότι με το νομοσχέδιο αυτό γίνονται σημαντικά βήματα σε αυτή την κατεύθυνση και θέλω να καλέσω όλους να τα ολοκληρώσουμε όλοι μαζί, με τη συζήτηση κατ’ άρθρο, αλλά και στην Ολομέλεια της Βουλής, υιοθετώντας τις βέλτιστες λύσεις. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Στο σημείο αυτό, κυρίες και κύριοι συνάδελφοι, ολοκληρώθηκε η επί της αρχής επεξεργασία και εξέταση του σχεδίου νόμου του Υπουργείου Προστασίας του Πολίτη «Αναμόρφωση και εκσυγχρονισμός του Σωφρονιστικού Κώδικα - Τροποποιήσεις στον νόμο 2776/1999».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

Τέλος και περί ώρα 15:30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**